Khaulah al-Azwar – Kisah Srikandi Jelmaan Khalid Dan Abangnya Dhirar

Khaulah al-Azwar merupakan nama yang cukup tidak asing lagi apabila berbicara tentang srikandi Islam. Sebelum ini, kami pernah mengeluarkan artikel berkenaan kisah perjuangan Khaulah al-Azwar bersama abangnya, Dhirar al-Azwar, yang mana kegagahannya itu disamakan seperti Khalid al-Walid.

Antara sumber yang menceritakan tentang beliau secara terperinci adalah Futuh asy-Syam karangan Imam Al-Waqidi, dan edisi Bahasa Inggerisnya, The Islamic Conquest of Syria hasil usaha Maulana Sulaiman al-Kindi.

Kepahlawanan Khaulah al-Azwar mula direkodkan
oleh sejarah semasa beliau cuba menyelamatkan abangnya, Dhirar yang telah
ditawan oleh pihak Rom. Menurut Imam al-Waqidi, Dhirar ibn al-Azwar ketika itu
ditugaskan oleh Khalid ibn al-Walid (atas cadangan Abu ‘Ubaydah ibn al-Jarrah)
untuk memintas 12 000 bala bantuan Rom pimpinan Warden yang dihantar oleh
Heraklius untuk menyelamatkan kota Damsyik dari kepungan tentera-tentera Islam.
Bagi menjalankan tugas itu, Dhirar diberikan kepemimpinan ke atas 500 orang
tentera berkuda dengan dibantu oleh seorang lagi pahlawan gagah Islam, bernama
Rafi’ ibn ‘Umayrah at-Ta’i.

Pertempuran antara pasukan Dhirar dan Warden
ini merupakan salah satu siri pertempuran yang berlangsung sepanjang
pengepungan 38 500 orang tentera Islam ke atas Damsyik. Dikisahkan bahawa dalam
menghadapi jumlah musuh yang begitu ramai, Dhirar menggempur dengan begitu
berani sambil mendendangkan syair perang:

Kematian adalah suatu yang hak.Daripadanya, tidak ada pelepasan yang mutlak.

Syurga itu jauh lebih baik berbanding neraka,Sementara kesyahidan kini sedang menjelma.Maka bersaksilah hai sekalian yang hadir,Kulakukan semua ini demi keredhaan Rabb al-Qadhir.

Dalam kesempatan tersebut, Dhirar berhasil membunuh putera Warden, iaitu Hamran. Namun sejurus selepas itu, beliau yang dikepung oleh puluhan perajurit Rom habis ditangkap.

Pun begitu, 500 orang tentera Islam tetap jua tidak goyah lantaran Rafi’ ibn ‘Umayrah pantas mengambil-alih kepimpinan. Salah seorang tentera Islam berjaya meloloskan diri dari medan tempur dan memaklumkan situasi pertempuran kepada Khalid ibn al-Walid.

Maka, langsung sahaja pahlawan Pedang Allah itu
membawa kira-kira 15 000 orang tentera dari kem Gerbang Timur Damsyik ke medan tempur
bagi menyelamatkan pasukan Dhirar al-Azwar. Beliau memulakan keberangkatan
dengan sebuah syair perang:

“Hari ini
kaum yang benar akan menang,
tiada gentar baginya walau maut mendatang.
Dahaga lembing akan kuhilangkan,
dengan darah musuh yang bercucuran.
Kan kutusuk topi dan perisai,
hingga kesemuanya habis berkecai.
Moga dapat kulihat makam Siddiq,
dan di syurga bertemu dengan Sabbiq (orang terdahulu).”

Kemudian, pasukannya berpampasan dengan Khaulah binti al-Azwar yang sedang memacu kudanya ke medan tempur, tanpa identitinya diketahui oleh sesiapa pada waktu itu. Khaulah merempuh ke barisan musuh sendirian.

Memetik kata Imam al-Waqidi, “Pahlawan misteri itu menerpa ke arah musuh laksana helang yang gagah sedang menyambar burung pipit.” Habis kucar-kacir barisan Rom dikerjakan oleh Khaulah ketika itu, hinggakan Rafi’ ibn ‘Umayrah dan pasukannya menyangka pahlawan itu tidak lain tidak bukan adalah Khalid al-Walid.

Sambil menghayun pedangnya dengan riak wajah
penuh kegelisahan, Khaulah melantunkan syair yang jelas menggambarkan perasaan
risau:

“Di manakah
dikau hai Dhirar,
kelibatmu tidak dapat kunampak.
Kau menghilang tanpa meninggalkan jejak.

Hai satu-satunya abangku,juga satu-satunya putera ibuku.Hilangnya engkau maka hilanglah ketenteraman.Hilanglah juga bagiku tidur yang nyaman.”

Walaupun amukan Khawlah yang dibantu oleh gempuran pasukan Rafi’ ibn ‘Umayrah dan Khalid al-Walid berjaya mengundurkan 12 000 orang tentera Rom itu, namun batang tubuh Dhirar belum jua ditemukan. Sampailah saat kedua-dua belah pihak kembali ke kem masing-masing.

Tidak puas mencari di medan perang, di celah-celah timbunan jasad korban perang, Khaulah menyambung pula pencariannya di setiap satu khemah Mujahidin. Sekali lagi, beliau melontarkan syair yang kali ini lebih melankolik:

“Hai putera
ibuku!
Alangkah lega hatiku andai kudapatkan khabarmu,
walau hanya berita dikau terlantar sendirian di ceruk hutan,
atau khabar kau dibunuh menyahut ajal yang bertamu.
Oh, semoga adikmu ini dikorbankan untukmu.

Alangkah sedihnya hati ini,mengenangkan yang kita mungkin tidak akan bersua lagi.

Demi Allah, hai abangku!Sungguh hilangmu buat hatiku gundah.Bagai api marak tanpa ada air yang menyimbah.

Sekarang,pergilah dikau bertemu ayah dengan berkat Muhammad.Aku panjatkan salam yang berpanjangan,buatmu hingga ke Hari Pengadilan.”

Prihatin dengan keadaan ini, Khalid al-Walid
segera menyoal siasat seorang tawanan yang berjaya diberkas semasa pertempuran
tadi, bertanyakan tentang Dhirar al-Azwar. Menerusi soal-siasat tersebut,
Khalid dapat mengetahui bahawa Dhirar sedang diberangkatkan ke Homs untuk
dipersembahkan kepada Kaisar. Kata tentera Rom yang ditawan itu, Warden berasa
kagum terhadap sifat Dhirar yang gagah berani lalu ingin menghadiahkannya
kepada Heraklius.

Maka, Khalid al-Walid pun segera mengarahkan
Rafi’ ibn ‘Umayrah agar memimpin 100 orang tentera berkuda bagi mengejar
rombongan tentera yang sedang membawa Dhirar ke Homs, berjumlah 100 orang
menurut tawanan itu. Pasukan penyelamat ini turut disertai oleh Khaulah setelah
meminta izin langsung daripada Khalid al-Walid.

Kecekapan Rafi’ ibn ‘Umayrah berhasil membawa
pasukannya untuk tiba terlebih dahulu di sebuah lokasi yang djangka bakal
dilalui oleh rombongan Rom yang membawa Dhirar. Rafi’ mengarahkan tenteranya
agar bersembunyi sebelum melakukan serangan hendap. Dalam suasana malam yang
kelam, dari jauh samar-samar kedengaran seseorang sedang meluahkan syair:

“Hai bayu penyampai berita,sampaikanlah pesanku kepada Khaulah sekeluarga:Bahawa aku telah menjadi banduan yang hina-dina.Tiada di sisiku melainkan ahli Syam yang kafir,lengkap berbaju besi tanpa ada senyum yang terukir.

Hai hati, duka dan kesal telah membuatmu mati.Hai tangisan, mengalirlah dikau di pipi ini.

Tahukah dikau,adakah kami berdua dapat lagi bertemusambil mengenang tika bersua,janji di antara kami berdua?”

Syair ini didengari oleh Khaulah yang sedang
bersembunyi bersama pasukan Rafi’. Beliau lantas menyahut, “Allah telah
mengabulkan doa abang!”

Laungan ini disusuli oleh gema takbir dan
serbuan dari pasukan tentera pimpinan Rafi’ ibn ‘Umayrah. Dalam masa yang
sekejap, 100 orang tentera Rom itu habis terbunuh. Misi menyelamatkan Dhirar
dengan lancar meraih keberhasilan.

Sementara itu di kem utama pula, Khalid al-Walid membawa pasukannya melakukan serangan malam secara mengejut ke atas kem pasukan tentera Warden. Akibatnya, habis 12 000 orang tentera yang dibekalkan oleh Heraklius untuk Warden dimusnahkan dan mereka lari lintang-pukang.

Warden sendiri antara yang melarikan diri, untuk kemudiannya menerima arahan dari Heraklius agar menuju ke Ajnadayn dan mengambil kepemimpinan ke atas 90 000 orang tentera yang bakal dihimpunkan di medan tersebut. Dari situlah bermulanya bibit Pertempuran Ajnadayn.

Sejurus selepas diselamatkan oleh adik
perempuannya, Dhirar mengekspresikan kesyukurannya menerusi bait-bait syair
berikut:

“Hai Tuhan,
kepadamu kupanjatkan kesyukuran.
Doaku telah Kau terima,
turut Kau hapuskan duka dan lara.
Hajatku telah Kau penuhi,
dan disatukan ahli-ahli kami.
Kini tidaklah berasa puas hatiku,
kecuali kuperangi musuh-Mu.”

Kemudian, menganjak ke beberapa tempoh
kemudian, Khalid al-Walid menggerakkan seluruh kekuatan di Damsyik untuk berpindah
ke Ajnadayn dan menumpukan kekuatan di situ bagi menghadapi bala tentera Rom.

Beliau meninggalkan kira-kira 1000 orang
tentera di bawah kepemimpinan Abu Ubaydah ibn al-Jarrah untuk mengawasi
pergerakan kaum wanita, kanak-kanak dan perbekalan di belakang pasukan utama
yang dipimpin oleh Khalid al-Walid yang bergerak dengan kelajuan penuh ke medan
Ajnadayn.

Mengambil kesempatan ke atas keadaan itu,
Paulus dan saudaranya, Peter yang merupakan antara pengemuka Rom di Damsyik
masing-masing keluar dan mengepalai pasukan kavalri dan infantri. Paulus
membawa pasukan kavalrinya menyerang pasukan Abu ‘Ubaydah manakala Peter pula
mengepung dan menawan kaum wanita, kanak-kanak dan perbekalan Muslim.

Keadaan ini benar-benar berbahaya buat kem
wanita dan kanak-kanak Muslim memandangkan pasukan pertahanan yang dititipkan
untuk mengawal keselamatan mereka sedang sibuk menghadapi pasukan kavalri
Paulus.

Antara yang ditawan oleh tentera Rom ketika itu
adalah Khaulah. Beliau dikurung di dalam sebuah khemah tawanan bersama beberapa
srikandi Islam yang lain seperti ‘Afirah binti ‘Affar, Umm ‘Aban binti ‘Utbah,
Salamah binti Nu’man dan lain-lain.

Dalam kesempatan itu, setiap tentera Rom ralit memilih wanita-wanita tawanan itu untuk dijadikan sebagai pemuas nafsu. Khaulah sendiri yang memiliki rupa yang jelita dan menawan tidak terlepas dari keadaan itu apabila batang tubuhnya didekati komander infantri Rom-Damsyik, Peter.

Enggan maruahnya dinodai, Khaulah menyeru sahabat-sahabatnya agar mencabut tiang-tiang khemah dan menjadikannya senjata bagi melawan tentera-tentera Rom. Ramai yang menjadi korban kepada serangan srikandi-srikandi Islam ini.

Pun begitu, jumlah musuh yang terlalu ramai
memustahilkan untuk mereka keluar dari situasi getir itu. Mujur, berita tentang
keadaan ini berjaya disampaikan kepada Khalid al-Walid yang sudah mara agak jauh.
Lantas, Khalid pun membentuk beberapa buah pasukan untuk menyelamatkan pasukan
Abu ‘Ubaydah dan kaum wanita serta kanak-kanak yang telah ditawan.

Antara panglima yang dihantar sudah tentunya
Dhirar ibn al-Azwar. Beliau segera membawa pasukannya bergegas ke medan tempat
Peter menghimpunkan tawanannya. Ketika memacu tunggangan, Dhirar melontarkan
syair berikut:

Hai Tuhan, hapuskanlah musuh kami sekalian,yang kerana mereka kami ditimpakan kesusahan.Janganlah Kau datangkan padaku kematian,sebelum kepada Khaulah aku Kau temukan.Itulah keinginanku,itulah hajatku.

Ayuhlah sahabat,bersamaku kita berangkat,hadapi musuh yang nyata,agar hajatku dapat dilaksana.

Andai kugagal dalam cubaan,cukurlah jambangku sebagai penghinaan.

Gempuran yang beliau lakukan berhasil
menewaskan pasukan tentera musuh sekaligus menyelamatkan adiknya, Khaulah dan
tawanan-tawanan yang lain. Keadaan ini sekaligus menyaksikan bagaimana Dhirar
dan Khaulah begitu melindungi antara satu sama lain.

Mengulas tentang buku Futuh asy-Syam tulisan
Imam al-Waqidi ini, Leftenan Jeneral A.I . Akram di dalam bukunya, Khalid
bin Al-Waleed Sword of Allah tidak begitu bersetuju dengan kronologi
peristiwa yang dilampirkan, terutama tentang bagaimana kota Damsyik dikepung
oleh Khalid al-Walid sebanyak dua kali menurut Imam al-Waqidi sedangkan sejarah
mendapati kota terbabit hanya dikepung dan dikuasai dalam satu percubaan
sahaja. Pun begitu, perincian-perincian peristiwa yang diberikan oleh Imam
al-Waqidi dikatakan tepat dan malah, dipuji sebagai karya yang paling
terperinci dalam mengisahkan tentang kempen Pembukaan Syam.

Walau apapun
keadaannya, kisah perjuangan adik-beradik ini di medan jihad bagaikan
bunga-bunga yang mengindahkan skrip sejarah Pembukaan Syam, meliputi
Pertempuran Ajnadayn, Pertempuran Yarmuk, sehinggalah tumbangnya kota Antioch. Manis
bukan hubungan kedua sahabat Nabi merangkap pahlawan Islam ini?

RUJUKAN

Al-Waqidi,
Al-Imam. Futuh asy-Syam. [The Islamic Conquest of Syria,
terjemahan Mawlana Sulayman al-Kindi]. Ta-Ha Publishers Ltd.


VETPAW – Apabila Perkhidmatan Tidak Mengenali Tarikh Lupus

Pada musim panas tahun 2015, Cecil, seekor singa jantan yang menjadi subjek kajian kesayangan University of Oxford telah berhadapan nasib malang yang telah mencetuskan satu polemik di seluruh dunia – sekurangnya kepada yang kenal singan ini dan sedar tentang isu-isu alam sekitar. Seorang doktor gigi dari US – Walter Palmer, menjadi sasaran kemarahan masyarakat antarabangsa apabila dilaporkan telah membayar sebanyak $54,000 untuk memburu singa di Zimbabwe, dan tetap bertegas mengatakan segalanya telah dilakukan secara sah mengikut undang-undang. Siapa sangka, yang menjadi sasaran pelurunya adalah si Cecil yang telah bertahun dijaga dan dikaji oleh para saintis. Meledaknya kemarahan masyarakat umum terutamanya melalui medium internet, telah membawa kepada kempen secara besar-besaran supaya pemburuan untuk trofi diharamkan secara terus.

Walaubagaimanapun, ia membawa pula kepada perdebatan yang penuh kontroversi. Di pihak kumpulan pemuliharaan sendiri, mereka menegaskan betapa aktiviti pemburuan trofi menjana kembali keuntungan jutaan dollar yang digunakan semula untuk usaha pemuliharaan hidupan liar di Afrika. Di Tanzania misalnya, usaha pemuliharaan haiwan liar, terutamanya gajah, telah menemui jalan yang semakin buntu. Satu bancian telah mendapati bahawa antara tahun 2009 dan 2014, negara tersebut telah kehilangan hampir  60 % populasi gajahnya, jatuh daripada sejumlah 109,051 kepada hanya 43,330. badak sumbu juga tidak terkecuali. Pemburu haram telah membunuh sejumlah  1,215 badak sumbu di Afrika Selatan pada tahun 2014 sahaja, berbanding hanya 13 pada 2008, menurut Jabatan Pentadbiran Alam Sekitar negara tersebut.

Pemburuan hidupan liar – tidak kira secara haram atau sah, sememangnya menjadi satu aspek aktiviti berasaskan keuntungan yang mampu mengiurkan sesiapa saja. Pasaran untuk gading gajah dan tanduk badak sumbu di Asia sememangnya sangat tinggi. Di China – di mana pasarannya adalah yang paling besar, harga gading mentah mencecah $2,100 sekilogram. Serbuk yang diperbuat daripada sumbu badak, yang dipercayai mempunyai khasiat kesihatan, boleh dijual sehingga  $75,000 sekilogram. Di Vietnam, serbuk tersebut boleh mencecah harga  $100,000 sekilogram.

Jumlah wang yang mampu dijana melalui pemburuan haram bagi gading dan sumbu ini telah meningkatkan ancaman jaringan jenayah dan korupsi dalam kerajaan.  Siasatan yang dijalankan di Kenya pada  2013 mendapati, hanya 4% daripada mereka yang didapati bersalah, dihantar ke penjara. Di Tanzania pula, korupsi di dalam kerajaan dikatakan sebagai punca utama aktiviti pemburun haram gading ini. Dalam satu kes berprofil tinggi pada tahun  2013, menteri sumber semulajadi dan pelancongannya telah menamakan 4 ahli parlimen yang dikatakan terlibat dengan aktiviti pemburuan haram gajah. Susulan itu, beberapa kerajaan telah mengambil tindakan drastik dalam cubaan untuk menyekat pasaran bagi gading dan sumbu ini. Pada musim bunga 2015, China telah meletakkan komitmen untuk menghapuskan perniagaan sah melibatkan pengeluaran dan jualan barangan yang diperbuat daripada gading. Semasa lawatannya ke  Kenya , Presiden Barack Obama telah mengumumkan satu cadangan – yang jika dilaksanakan, bakal meletakkan pengharaman terus ke atas perdangan komersial gading di U.S.

Jadi, apa kaitannya dengan isu pertahanan?

Pertamanya, bancian telah mendapati bahawa hasil perdagangan gading – yang dikenali sebagai blood ivory ini, dan juga sumbu badak, menjadi antara sumber terbesar selain daipada berlian, yang digunakan oleh kumpulan-kumpulan pengganas untuk menaja aktiviti keganasan mereka, terutamanya dalam mencetuskan konflik berterusan di negara-negara Afrika. Keduanya, adalah penglibatan pasukan-pasukan keselamatan dalam usaha mengekang aktiviti sebegini. Disebabkan keuntungan yang dijana, aktiviti pemburuan haram telah sampai ke tahap di mana mereka yang terlibat terdiri daripada jaringan kumpulan jenayah dan keganasan antarabangsa yang tidak segan-silu menggunakan tindakan agresif dan ganas ke atas sesiapa yang menghalang mereka. Kesempitan hidup yang dilalui olehbanyak komuniti di sana pula memberikan mereka medium untuk terus bertindak, setelah mereka libatkan penduduk-penduduk ini ke dalam jaringan tersebut.

Di Tanzania dan lain-lain tempat di Afrika, usaha menentang pemburuan haram kini tertumpu kepada memperkembangkan peranan dan melatih renjer taman yang bertugas, serta kerjasama dengan komuniti tempatan yang tinggal berdekatan habitat hidupan liar dengan memberikan mereka pulangan apabila mereka melindungi haiwan-haiwan ini. Usaha lain termasuklah menetapkan rangkaian perisikan bersama-sama rakan daripada negara barat bagi merungkaikan jaringan organisasi pemburu haram ini. Ada di antara yang terlibat ini adalah pasukan keselamatan negara tertentu yang dijemput oleh kerajaan, dan ada pula yang merupakan organisasi NGO seperti VETPAW.

Veterans Empowered To Protect African Wildlife (Vetpaw), adalah sebuah pertubuhan bukan berasaskan keuntungan (NGO) daripada  US yang bergerak di atas sumbangan peribadi, dianggotai bekas-bekas anggota pasukan tentera yang pernah terlibat dengan petempuran di  Iraq, Afghanistan dan lain-lain tempat. Pengasasnya adalah seorang bekas anggota Marin US yang juga merupakan veteran Perang Iraq – Ryan Tate, berusia 34 tahun. Ia bermula dengan keadaannya sendiri yang merasakan kelompangan besar di dalam hidupnya selepas meninggalkan perkhidmatan. Sedikit -sebanyak ia menimbulkan perasaan di dalam dirinya, seolah-olah beliau sudah tidak lagi mampu memberikan sumbangan kepada masyarakat. Rupa-rupanya, perasaan itu juga dialami oleh ramai bekas anggota keselamatan yang tidak lagi berkhidmat. Ramai di antaranya hidup terumbang-ambing tanpa tujuan, tiada pekerjaan, dibayangi Post Traumatic Stress Disorder (PTSD) dan masalah mental, terlibat dengan jenayah, dan malah ada yang serius terfikir untuk menamatkan hidup sendiri.

Tate mendapat idea untuk menubuhkan Vetpaw selepas menonton sebuah dokumentari tentang pemburuan haram dan kematian renjer taman di   Afrika. Beliau melihat bagaimana meski terdapat kelengkapan seperti kenderaan, motorsikal, rifel sniper, suit sniper, dan radio, pihak renjer ini kekurangan satu aset penting yang merupakan senjata paling penting bagi melawan pemburu haram ini, iaitu kemahiran dan pengalaman seperti yang dimiliki pasukannya, yang diperolehi melalui penglibatan mereka di zon-zon konflik sepanjang lebih sedekad setengah lepas. Di sekelilingnya pula, adalah veteran-veteran yang mempunyai latihan bernilai berbilion dollar, sedangkan khidmat mereka tidak lagi diperlukan oleh kerajaan.

Beliau menghabiskan masa selama lebih daripada setahun untuk menggunakan setiap kenalan di dalam jaringan peribadinya untuk membina sebuah organisasi anti-pemburuan haram. Rancangannya adalah untuk mencari veteran-veteran pasca 9/11 di US dan menggunakan kemahiran dan pengalaman tempur yang dimiliki mereka di Iraq dan Afghanistan untuk melatih renjer-renjer taman di Afrika. Disebabkan keuntungan tinggi yang dijana melalui aktiviti pemburuan haram yang menyokong kumpulan-kumpulan tersebut, aset yang dimiliki mereka ternyata menyedarkan betapa pihak renjer taman sememangnya kekurangan sebenarnya daripada segi aset dan kemahiran melawan pemburu haram yang semakin bersifat ketenteraan.

Di sana, renjer-renjer ini perlu dilatih untuk melakukan rondaan berkesan, mengumpul dan menganalisa risikan, membina hubungan dengan komuniti tempatan, dan menggunakan taktik yang selama ini merupakan tulang belakang ketenteraan US di   Iraq dan Afghanistan. Objektif Tate dan kumpulannya adalah untuk berkumpul di sebuah kawasan simpanan rahsia di utara Afrika Selatan dan memastikan  badak sumbu dan haiwan-haiwan liar lain di kawasan sekitar mereka itu kekal hidup dan selamat.

Jadinya, penubuhan Vetpaw menjadi serampang-dua mata. Pertamanya adalah untuk menghadapi ancaman pemburuan haram di Afrika, dan yang kedua, untuk memberikan pengisian kepada hidup seleps perkhidmatan kepada bekas-bekas anggota tempur yang masih membawa parut pengalaman mereka daripada medan. Kata salah seorang daripada anggota kumpulan Vetpaw ini yang juga merupakan bekas anggota pasukan Green Beret US, “After what I’ve done, I couldn’t just go and do a nine to five. I’ve never had nightmares or flashbacks or anything … [but] after years of doing what I’ve done, this is good for the soul. It’s in a good cause and you get to watch the African sunset” (Selepas apa yang telah saya lakukan, saya tidak mampu bekerja pejabat. Saya tidak pernah mendapat mimpi ngeri atau ingatan semula atau perkara-perkara macam tu, tapi, selepas bertahun melakukan apa yang saya lakukan, ini adalah baik untuk jiwa saya. Ianya untuk tujuan yang baik, dan saya boleh melihat matahari terbenam di Afrika)

Pendekatan yang diambil adalah melalui kaedah “jiwa murni” yang lebih menjurus kepada kempen. Menurut Tate, pemburu haram memujuk komuniti tempatan untuk menyediakan rumah selamat atau sokongan lain, sama seperti bantuan yang diberikan kepada pengganas-pengganas di zon bergolak. Kata Francois Meyer, yang membesar di utara  Limpopo dan menguruskan sebuah NGO pemuliharaan tempatan yang bekerjasama dengan  Vetpaw, di sesetengah tempat, pemburu haram ini dianggap sebagai wira, seperti  Robin Hood – kononnya mengambil daripada yang kaya dan memberikan kepada yang miskin. Tetapi, yang mereka berikan itu, dirampas daripada kehidupan lain pula di sesetengah tempat pula, penduduk tempatan tidak menerima kehadiran pemburu haram ini.

Perjalanan operasi yang dijalankan oleh Vetpaw tidak banyak bezanya daripada perjalanan operasi mereka di medan tempur sebelum ini. Terdapat anggota medik, semboyan dan operator, dengan prosedur operasi standard dan kelengkapan yang hampir sama seperti senario pertempuran sebenar. Tetapi, terdapat sedikit perbezaan di situ. Walaupun kelihatan seperti operator sebenar, Tate mengatakan yang beliau telah memilih veteran tempur tertentu sahaja, yang pada pandangannya mampu menepis godaan untuk menggunakan tindakan membunuh apabila berdepan pemburu-pemburu haram tersebut. Mereka sebaliknya ditangkap, dan diserahkan kepada pihak polis sahaja.

“This is textbook counterinsurgency here. It’s unconventional warfare (ini adalah anti-insurgensi di sini. Ianya adalah peperangan bukan konvensional)” kata Kevin, yang merupakan veteran kelahiran Britain yang telah berhenti daripada pasukan selit US pada tahun lepas selepas sedekad setengah berada dalam tugas di barisan hadapan.

“Menembak dan membunuh adalah mudah. Perkara paling susah bukanlah menembak, tapi memikirkan segala perkara kalau kita bunuh seseorang, adakah kita akan mengakibatkan satu keluarga atau satu kampung, kembali menentang kita?” katanya lagi.

Vetpaw bukan satu-satunya NGO yang berada di Afrika dalam usaha mengekang pemburu haram. Seawal Mac 2015, anggota Marin US telah pun terlibat melatih renjer Tanzania tentang teknik rondaan, operasi malam dan taktik pasukan kecil sebagai sebahagian daripada program pemuliharaan kebangsaan selama 4 tahun melibatkan peruntukan $40 juta. Di Afrika Selatan pula, bekas penembak hendap (sniper) pasukan khas Australia, Damien Mander telah menubuhkan Yayasan Anti-Pemburuan Haram Antarabangsa untuk melatih renjer-renjer taman.

Tate telah menerima keizinan daripada Kementerian Sumber Semulajadi dan Pelancongan Tanzania untuk melatih renjer-renjer di kawasan Pemuliharaan Ngorongoro yang terkenal itu. Pada February 2015, beliau tiba di Tanzania, diikuti 5 lagi ahli Vetpaw, termasuk Kinessa Johnson yang merupakan bekas jurulatih menembak dan mekanik Tentera US, serta Azad “Oz”Ebrahimzadeh – bekas anggota medik pasukan khas Tentera US. Mereka disertai juga oleh kru kamera daripada saluran  Animal Planet, yang merancang menjadikan usaha mereka sebagai satu rancangan TV Mereka banyak dibantu oleh Edward Balele, yang merupakan penolong penguasa polis yang terlibat dengan usaha membasmi pemburuan haram. Selain daripada Ngororo, Vetpaw juga bekerjasama dengan renjer taman di kawasan pemeliharaan binatan buruan Rungwa, melatih kemahiran seperti analisis risikan, pertolongan cemas, perancangan misi dan operasi malam. Walaupun kumpulan tersebut menghabiskan banyak bulan-bulan pertama mereka di Tanzania – menetapkan halatuju mereka dan membina perhubungan dengan masyarakat setempat, menurut Tate, melalui kerjasama dengan pihak penguasa tempatan, Vetpaw telah memberikan nasihat dan membantu dalam penangkapan 25 orang pemburu haram.

Walaubagaimanapun, usaha Vetpaw tidak lari daripada kontroversi. Segalanya bermula dengan kemunculan semula gambar dan klip video Kinessa Johnson, sejurus sebelum beliau bertolak bagi menyertai Vetpaw di Tanzania. Dalam klip video tersebut, beliau berkata “We’re going over there to do some anti-poaching, kill some bad guys and do some good (kami akan ke sana dan menjalankan kerja anti-pemburuan haram, bunuh orang jahat dan buat sesuatu yang baik)”. Klip tersebut kemudian ditularkan oleh pihak tertentu di Reddit. Ia tersebar luas, dan diikuti pula oleh pelbagai gambar yang sebenarnya diambil sebelum penyertaannnya di dalam Vetpaw. Penyokong-penyokongnya mula berkempen di media sosial, mengaitkannya sebagai “pemburu kepada pemburu haram”dan menzahirkan sokongan kepadanya. Tetapi ia adalah contoh bagaimana penularan sesuatu isu atau berita mampu membawa lebih keburukan daripada kebaikan. “Female Army veteran leaves US to join vigilante team hunting down rare wildlife killers in Africa”adalah antara slogan yang dikaitkan dengannya, dan ia mula menimbulkan ketidakselesaan di pihak kerajaan Tanzania kerana dikatakan menggunakan kekerasan melampau dalam usaha pemuliharaannya. Sokongan yang dizahirkan oleh peminatnya di media sosial ternyata menghumbankan Johnson dan Vetpaw ke dalam kancah pergelutan media secara negatif. Memburukkan keadaan adalah apabila kisah itu dipanjangkan lagi oleh suratkhabar Daily Mail tanpa menghubungi sesiapa pun daripada Vetpaw untuk penjelasan.

Seakan tidak cukup dengan publisiti negatif berkisar sekitar Johnson, timbul pula suara-suara sumbang yang tidak menyenangi kehadiran Vetpaw di Tanzania. Antaranya adalah daripada Craig Sawyer – bekas anggota SEAL Team Six yang pernah muncul dalam siri mini “Battleground: Rhino Wars”di saluran Animal Planet pada tahun 2013. dalam salah satu posting di akaun Facebooknya, Sawyer yang mempunyai pengalaman luas dalam usaha anti-pemburuan haram mengutuk Vetpaw yang dikatakan menyedut sokongan terhadap kumpulan yang sedia di rantau itu untuk sekian lama. Kenyataannya disokong oleh Kurt Steiner – seorang pengurus penguatkuasaan untuk Jaringan Taman-taman Afrika yang beroperasi dari Afrika Selatan sejak 2009 . Katanya, selain daripada membazirkan masa dan sumber, komen Johnson telah melukakan setiap ekspatriat dan warga tempatan yang cuba menjalankan tugas di sana.

Sawyer sendiri pula mempunyai isu peribadi dengan Azad “Oz Medic”Ebrahimzadeh, yang pernah berada dalam pasukannya, tapi kemudian beralih menyertai Vetpaw. Sawyer menuduhnya sebagai seorang yang tidak boleh diharap dan penagih dadah. Dalam satu laporan, Oz dikatakan berada di bawah siasatan polis kerana bekas teman wanitanya membuat laporan mengatakan beliau telah dipukul Oz semasa bercuti di Australia, dan polis kemudiannya pula menemui ketamin dan ubat penenang di rumahnya. Oz telah menafikan tuduhan tersebut dan mengatakan bahawa beliau mempunyai kelulusan daripada pihak Drug Enforcement Agency untuk pemilikan bahan-bahan tersebut.

Kekalutan yang tercetus akibat semua ini telah menyebabkan kerajaan Tanzania – tanpa sebarang notis atau perbincangan, telah menghalau Vetpaw keluar daripada Tanzania. Tate masih berusaha menyelamatkan inisiatif Vetpaw, meskipun kelihatannya usahanya sudah menemui jalan buntu. Dan setia dengan ikrar persahabatan dalam pasukan tentera, kedua-dua Johnson dan Oz tetap dikekalkan di dalam pasukannya. Perjumpaan secara tidak sengaja dengan Pratik Patel – seorang pakar pemuliharaan terkenal Tanzania, semasa di dalam satu penerbangan sejurus sebelum vetpaw dihalau keluar daripada negara itu, telah memberikan sinar baru. Tate telah menawarkan secara sukarela untuk menguruskan  African Wildlife Trust, yang mana patel adalah pengasasnya. Sejak itu, Patel menjadi rakan baik yang turut berusaha keras membawa Vetpaw kembali ke Tanzania, tapi sebagai sebuah organisasi yang lebih tersusun dan dengan pandangan yang lebih jauh. “The concept is a very good concept. They may have started wrong, but we all make mistakes and learn from it. Let’s bring them back and take it a step at a time (Konsepnya sangat bagmereka mungkin telah bermula dengan salah, tapi kita semua melakukan kesalahan. Kita bawamereka kembali dan mulakannya kembali selangkah demi selangkah),”kata Patel.

Realitinya, usaha menentang pemburuanharam adalah sesuatu yang sangat kompleks, kerana ia melibatkan banyak pihak dan kepentingan. Untuk isu ini diselesaikan, ia akan mengambil masa yang sangat lama, dan usahanya pasti berliku. Tujuan saya menulis artikel ini bukanlah untuk mengagungkan organisasi ini, tetapi saya mahu berkongsi bagaimana mereka ini yang pernah melihat nyawa melayang di medan perang, mula nampak bahawa kehidupan bukan sekitar kepada apa yang kita perjuagkan untuk hari ini semata. Ianya juga tentang menyedari bahawa kehidupan ini sebenarnya dikongsi dengan ciptaan Tuhan yang lain, dankita sebagai khalayak yang diberikan tanggungjawab seharusnya sedar, bahawa apa yang kita punya pada hari iji bukanlah milik kita, tetapi sebaliknya adalah pinjaman daripada anak cucu kita di masa hadapan.

Tanpa warisan alam semulajadi yang ada pada hari ini, apa lagi yang akan tinggal untuk mereka? Keduanya, saya menghormati usaha mereka yang cuba lari daripada konflik sesama manusia dan menghalakan usaha menyelamatkan hidupan yang lain pula. Ketiganya, ianya tentang kisah bagaimana untuk mereka yang pernah berada di dalam pasukan, hidupnya tidak tamat begitu saja. Banyak cara untuk mereka terus menaburkankhidmat bakti, dengan menggunapakai segala kemahiran dan pengetahuan yang mereka miliki, dan pilihan itu tidakhanya terhad kepada menjadi askar upahan atau jaga semata. Bayangkan akalau di Malaysia, ada satu inisitaif seperti ini. Rasanya, kita takkan kehilangan khazanah alam kita, seperti badak jawa yang telah diisytiharkan sudah pupus beberapa minggu lepas. Konfem, ramai pemburu haram, pelombong haram dan peneroka haram yang mengaut keuntungan jutaan ringgit dengan mengorbankan khazanah alam kita ini, akan teus insaf.

Kini, Vetpaw masih beroperasi di beberapa kawasan simpanan binatang buruan peribadi, meliputi keluasan 200,000 hektar di yang terletak di utara , menawarkan perlindungan terhadap haiwan-haiwan dipulihara ini daripada ancaman pencerobohan ganas oleh warga Afrika Selatan sendiri, terutamanya di kawasan pedalaman. Pasukan ini juga turut menawarkan kursus untuk jurupandu dan anggota keselamatan tempatan…=WRA=

Rujukan:

http://america.aljazeera.com/articles/2015/9/2/anti-poaching-project-misfires-in-tanzania.html, An anti-poaching project misfires in Tanzania, 2 September 2015, Tom A. Peter

https://www.militarytimes.com/veterans/2015/05/07/reports-nonprofit-vetpaw-kicked-out-of-tanzania/, Reports: Nonprofit VETPAW kicked out of Tanzania, 7 Mei 2015, Jon R. Anderson

Vetpaw boleh dihubungi di :


Indonesia VS China: Isu Kepulauan Natuna

Isu Natuna tengah hangat, ramai minta aku ulas. Sebenarnya isu dia simple je.

Sejak bulan lepas, ada kapal nelayan dan coast guard China masuk ke perairan Indonesia yang hampir dengan Kepulauan Natuna. Indonesia halau, pastu protes melalui saluran diplomatik, panggil duta China.

Yang bikin panas ialah kenyataan Kementerian Luar China yang kata China ada hak nak masuk ke situ sebab kawasan itu China punya. China klaim seluruh kawasan dalam lingkungan “9 Dash Line” adalah kawasan perairan dia, dah kawasan itu termasuk sebahagian daripada kawasan perairan Kepulauan Natuna.

Mengikut undang-undang laut antarabangsa (UNCLOS) yang sedia ada, negara hanya boleh klaim maksimum 200 batu nautikal (370 km) dari garis dasar (baseline) pesisir, atau “zon ekonomi eksklusif” (EEZ). Jadi “9 Dash Line” China ini langgar semua EEZ milik Vietnam, Filipina, Brunei, Malaysia dan Indonesia.

Apa lagi, Indonesia kerah lah dia punya jet pejuang dan kapal perang ke Natuna sebagai “show of force”. Seolah-olah bagitau China “maju lu sini”, kau mari aku bom. Hashtag #NatunaMilikIndonesia dan #JokowiKawalNatuna trending. Seluruh Indonesia rally di belakang Pak Jokowi.

Ada orang risau, Indonesia buat macam ni tak takut China balas ke? Boleh jadi perang antara China dan Indonesia?

Sebenarnya, dalam hubungan antarabangsa, kadang kau kena jadi gangster sikit. China sengaja hantar kapal dia masuk ke kawasan perairan orang untuk “test the waters” secara literal. Kalau kau tak tunjuk taring, macam mana dia nak respect kau? Jadi makin selamba dia. Diplomasi berkesan hanya boleh diwujudkan oleh kekuatan ketenteraan. Peace through strength.

Ini pun bukan kali pertama China dan Indonesia bergaduh pasal kawasan perairan Natuna. Tapi setiap kali Indonesia berjaya mempertahankan hak dia dengan sikap “tiada kompromi” dan “tiada negosiasi”.

Tapi nak buat macam tu kena betul-betul ada kekuatan, tak boleh main gertak suka hati. Tentera laut Indonesia memang tip top, kalau berperang betul dengan China pun tak semestinya kalah, sebab itu China bertolak ansur. Macam kes US vs. Iran juga. Iran boleh lah nak main retaliate sebagai “show of force”, kalau Lubnan atau Jordan buat macam tu dah lama hangus.

Plus China takut Indonesia akan campur tangan dalam Laut China Selatan (SCS). Isu Natuna bukan sebahagian daripada isu tunduhan bertindih di SCS, jadi selama ni Indonesia tak ambil port dan jaga hubungannya dengan China. Tapi kalau Indonesia bengang dengan China, cucuk China dengan isu SCS, isu tu akan jadi isu ASEAN sebab Indonesia ialah de facto pemimpin ASEAN. Tu yang China tak nak. Jadi China dan Indonesia tak akan berperang akibat ketegangan di Natuna.

Indonesia pun pandai, guna pencerobohan China sebagai pretext untuk “militarize” Natuna, terutamanya sejak Jokowi jadi Presiden. Jokowi bercita-cita menjadikan Natuna sebagai “Pearl Harbor” Indonesia, dan sejak tahun 2018 tentera laut Indonesia dah ada pangkalan tentera laut di Natuna. Tengok posisi dia yang ada di tengah-tengah Asia Tenggara tu, ngeri aku bayangkan masa depan Indonesia sebagai hegemon laut di Indo-Pasifik.

Indonesia mewarisi Natuna daripada Belanda. Belanda pula dapat Natuna daripada Kesultanan Riau-Lingga yang berpecah daripada Kesultanan Johor pada tahun 1824. Andai kata Johor tak berpecah dulu, hari ini Malaysia yang akan jadi pemilik Natuna dan “lord of the seas” di Asia Tenggara.

Tapi tu lah, dah takdir. Dan kita baik sangat, tak klaim.


China Jumpa Makam Purba Raja-Raja Korea

Sebut saja kerajaan lama Korea, ramai membayangkan sama ada kerajaan Joseon atau Silla. Hakikatnya, terdapat satu lagi kerajaan di mana namanya merupakan asal-usul nama Korea hari ini. Kerajaan yang dimaksudkan ialah kerajaan Koguryo/Goguryeo dan ada satu Tapak Warisan Dunia yang ada kaitan dengan kerajaan ini.

Kawasan yang dimaksudkan penulis ialah tapak tiga bandar lama dan 40 makam yang ada kaitan dengan kerajaan itu. Ia terletak di dua lokasi iaitu pertama, Bandar Pergunungan Wunu di Huanren, Liaoning. Kedua, Bandar Pergunungan Wandu dan Bandar Guonei serta 40 makam di Ji’an, Jilin. Kesemua tapak ini direkodkan sekitar abad pertama SM sehingga abad ketujuh Masihi.

Pada abad-abad awal penubuhan kerajaan Koguryo, ia hanya merupakan sebuah kerajaan biasa dan dianggap kuasa di peringkat wilayah. Justeru dalam tempoh itu, Bandar Pergunungan Wunu, Bandar Pergunungan Wandu dan Bandar Guonei berperanan sebagai ibu kota semasa era awal dan pertengahan kerajaan itu.

Bandar Pergunungan Wunu dibina sekitar 37 SM dan merupakan ibu kota Koguryo yang pertama. Bagi mengelak ia daripada diceroboh, para jurutera Koguryo membina tembok pertahanan yang diperbuat daripada batu pada tiga bahagian dengan satu lagi bahagian ialah tebing tinggi. Ini mengakibatkan mana-mana kerajaan yang mahu menyerang Wunu harus berfikir masak-masak sebelum berbuat demikian.

Dalam tembok itu pula terdapat banyak bangunan seperti istana, menara peninjau, rumah-rumah, gudang-gudang dan kem tentera. Sementara Guonei pula yang dikelilingi oleh bandar moden Ji’an hari ini dibina di kawasan lembah dengan tembok pertahanan yang diperbuat daripada batu. Bagi mengelak penye-rang berjaya menye-rang pemerintah Koguryo, kawasan kediaman dan istana dipisahkan.

Sementara Wandu pula merupakan satu-satunya kota Goguryeo yang menjadikan istana raja sebagai nadi utama kota itu dalam pelan lantainya. Bandar pergunungan ini menggabungkan budaya Koguryo dengan elemen-elemen semulajadi dengan baik sekaligus menjadikan ia sebagai bandar kebudayaan kerajaan tersebut.

Semasa zaman kegemilangannya, Wandu dan Guonei memainkan peranan sebagai pusat politik, ekonomi dan kebudayaan kerajaan Koguryo selama ratusan tahun. Malangnya, Guonei kemudiannya menjadi sasaran amarah kekanda Raja Sansang[1], Balgi[2] pada tahun 197 kerana dipinggirkan dalam soal pewarisan takhta.

Akibatnya, Balgi melancarkan kempen pembero-ntakan terhadap Sansang dengan bantuan sokongan keten-teraan dari puak-puak di China. Bagaimanapun, kempen tersebut berakhir dengan kegagalan apabila baginda menghantar adindanya, Gyesu mematahkan pembero-ntakan tersebut. Malu dengan kegagalannya, Balgi mengambil keputusan menamatkan riwayatnya sendiri.

Selain Guonei, Wunu tidak terlepas daripada menjadi sasaran kemus-nahan kerajaan-kerajaan yang iri hati dengan kemakmuran kerajaan Koguryo. Kedua-dua kota tersebut dibina semula beberapa kali akibat pepera-ngan termasuk konflik puak-puak China yang berselisih seperti diceritakan dalam cerita epik Romance of Three Kingdom.

Selepas dibina semula, Guonei tersebut berperanan sebagai ibu kota sokongan kerajaan Koguryo terutama selepas Pyongyang dipilih sebagai ibu kota baru kerajaan itu pada abad kelima Masihi. Guonei juga merupakan antara beberapa kota lama Koguryo yang masih mempunyai tinggalan tembok pertahanannya yang masih wujud sehingga hari ini.

Para pemerintah dan bangsawan Koguryo dimakamkan di sebuah kawasan khas yang dipanggil Kawasan Pemakaman Lama Donggou di Wandu. Bagi makam 12 raja Goguryeo termasuk Sansang, makam mereka ialah sebuah piramid bertangga dan ia diperbuat daripada batu. Manakala ruang yang menempatkan makam pula dipasang jubin-jubin yang diperbuat daripada tanah liat.

Sesetengah ruang dalaman makam diisi dengan simen kapur dan mempunyai sistem salirannya sendiri. Ini bertujuan melindungi ruang makam daripada elemen alam semulajadi dan mengelakkan kerosakan air pada struktur bangunan. Sementara bahagian lantai piramid disimen menerusi campuran kapur, tanah, batu kerikil, arang dan pasir serta dilitupi oleh mor-tar kapur.

Sesetengah piramid mempunyai satu ruang makam dan ada juga yang mempunyai ruang tambahan yang dipisahkan dengan ruang makam utama. Pintu masuk piramid selalunya akan membawa ke ruang makam utama atau ruang tambahan. Pada peringkat awal, makam diletakkan di atas platform batu bagi mengelak ia terkena bahagian lantai sebelum digantikan oleh meja yang disalut dengan kapur.

Dalam sesetengah makam yang ditemui para pengkaji, mereka turut menemui sebuah meja batu dipercayai digunakan untuk meletakkan objek keagamaan. Selain itu, terdapat ruang pembakar tradisional yang digunakan semasa upacara pemakaman. Apabila upacara pemakaman selesai dijalankan, makam raja Goguryeo ditutup dengan pintu yang diperbuat daripada batu.

Bagi golongan bangsawan pula, ma-yat akan diletakkan dalam ruang makam yang diperbuat daripada batu sebelum ia ditimbun oleh tanah. Dalam kebanyakan makam raja dan bangsawan Koguryo, makam akan dihias dengan lukisan dinding tentang kehidupan harian, naga, makhluk halus, sukan, memburu, dewa-dewi dan alam semulajadi.

Ini dapat dilihat dengan jelas pada makam Raja Haotaiwang[3] yang bertarikh abad kelima Masihi. Antara lukisan dinding yang menghiasi makam berkenaan ialah kisah bagaimana kerajaan Goguryeo ditubuhkan.

Sebut pasal artifak, makam-makam Goguryeo mempunyai artifak menarik seperti dilihat dalam mana-mana tamadun lain. Tetapi tidak seperti sesetengah tamadun yang memasang perangkap atau mengenakan sumpahan bagi melindungi khazanah si ma-ti, perkara tersebut tidak berlaku dalam era Goguryeo.

Memandangkan pintu batu ruang makam boleh dibuka dengan mudah, ini menarik perhatian kelompok tidak bertanggungjawab untuk merom-pak makam-makam ini. Begitupun, ada artifak yang terselamat daripada penjarahan sebegini. Antara artifak yang ditemui ahli arkeologi seperti mahkota bersadur gangsa dan barang kemas yang dianggap penanda kehalusan hasil kerja orang Goguryeo.

Hari ini, dua tapak yang ada kaitan signifikan dengan kerajaan Koguryo itu diiktiraf sebagai Tapak Warisan Dunia oleh Pertubuhan Bangsa Bersatu Pendidikan, Sains dan Kebudayaan (UNESCO) pada tahun 2004.

NOTA KAKI:

[1] Raja Ke-10 Koguryo

[2] Putera Raja Ke-8 Koguryo, Sindae. Gagal meraih takhta selepas balu adindanya Raja Gogukcheon, Puteri U memilih berkahwin dengan Sansang sekaligus memastikan kedudukannya sebagai permaisuri tidak terjejas.

[3] Nama China untuk Raja Ke-20 Koguryo, Jangsu. Semasa era ayahandanya, Raja Gwanggaeto dan eranya, ia dianggap sebagai era kegemilangan Koguryo. Mangkat pada tahun 491 Masihi.


AlphaZero Memerintah Dunia Kuantum

Banyak kumpulan penyelidik di seluruh dunia mempunyai hasrat untuk membina komputer kuantum. Komputer kuantum dapat menyelesaikan beberapa masalah tertentu yang tidak boleh diselesaikan langsung oleh komputer terkini (klasik) walaupun kesemua komputer klasik di seluruh dunia bergabung dalam satu sistem.

Saintis dari Aarhus University juga mempunyai cita-cita untuk membina komputer kuantum. Mereka menggunakan algoritma komputer AlphaZero untuk belajar menguasai sistem kuantum.

Apa yang menarik tentang AlphaZero ialah ia boleh belajar sendiri tanpa memerlukan kepakaran manusia. Hasilnya, AlphaZero mampu menewaskan manusia dan enjin permainan dalam Go, Shogi dan catur.

AlphaZero hanya memerlukan empat jam sahaja berlawan sesama dirinya sendiri dan AlphaZero telah mampu menewaskan enjin catur Stockfish.

Kehebatan AlphaZero mendapat pujian sehinggakan Grandmaster Peter Heine Nielsen membandingkan AlphaZero dengan makhluk asing yang ziarah Bumi hanya untuk menewaskan manusia dalam permainan catur.

Melalui simulasi komputer, saintis dari Aarhus University menunjukkan kepelbagaian aplikasi yang boleh dilakukan oleh Alphazero ke atas tiga masalah pengawalan berbeza yang setiap satunya berpotensi digunakan dalam komputer kuantum.

Pasukan saintis tersebut amat kagum dengan kemampuan AlphaZero untuk belajar. Ketika menganalisis data daripada AlphaZero, mereka melihat AlphaZero telah belajar untuk eksploitasi permasalahan yang sebelum ini tidak dipertimbangkan langsung oleh mereka.

Walaupun AlpheZero mempunyai algoritma yang mengagumkan, pasukan saintis tersebut dapat mencapai hasil yang terbaik apabila algoritma AlphaZero digabungkan dengan algoritma pengoptimuman (optimization) kuantum.

Ini menunjukkan bahawa kita memerlukan kecerdasan hibrid antara kecerdasan buatan (A.I.) untuk eksploitasi mana-mana kekuatan yang ada.

Kuantum komputer menggunakan mekanik kuantum – cabang fizik yang menjelaskan dunia kecil alam semesta. Di skala yang kecil ini, peraturan dan hukum alamnya berbeza dengan apa yang kita lihat di sekeliling.

Sebagai contoh, suatu sistem dapat wujud lebih daripada satu pada masa yang sama. Ini bermaksud, komputer kuantum dapat melakukan banyak kerja dalam satu masa.

Mungkin di masa hadapan suatu hari nanti, AlphaZero bukan sahaja mampu bermain catur, Go dan Shogi, malah dapat melakukan pelbagai bentuk kiraan dan tugasan.

Malah, AlphaZero mungkin dapat menyelesaikan masalah yang amat rumit bagi manusia untuk selesaikan dan dapat belajar perkara yang tidak pernah dipelajari oleh manusia dalam tempoh yang sangat singkat dan berkesan.

RUJUKAN:


Simbol Swastika Dan Sejarahnya Yang Berusia 12, 000 Tahun

Swastika merupakan sebuah simbol yang digunakan pada abad ke-20 oleh salah seorang manusia paling dibenci di dunia. Simbol tersebut kini menggambarkan kejadian pembunuhan jutaan orang manusia dan mengenangkan salah satu peperangan yang paling menghancurkan pernah berlaku. Tetapi, Adolf Hitler bukanlah manusia pertama yang menggunakan simbol Swastika. Pada hakikatnya, ia telah digunakan dalam pelbagai budaya dan benua sebagai simbol yang positif lagi berkuasa selama ribuan tahun sebelum hayat Hitler.PERMULAAN SPIRITUAL BAGI SWASTIKABagi penganut agama Hindhu dan Buddha di India serta negara-negara Asia yang lain, swastika merupakan satu simbol penting sejak ribuan tahun dahulu dan sehingga ke hari ini, simbol tersebut masih boleh dilihat dengan begitu banyak di kuil, bas, teksi dan kulit buki. Simbol ini juga digunakan oleh tamadun Yunani dan Rom purba, dan kesan tinggalannya dapat dijumpai dalam runtuhan kota purba Troy yang wujud pada 4000 tahun yang lalu. Bangsa Druids dan Celts purba juga menggunakan simbol swastika dan ianya dapat dilihat menerusi pelbagai artifak yang telah ditemui. Swastika turut digunakan oleh bangsa Nordic dan bahkan masyarakat awal Kristian. Antara lain termasuklah Pahlawan Teutonik, iaitu sebuah angkatan tentera di zaman pertengahan Jerman yang menjadi anggota di bawah Gereja Katolik.Akan tetapi, mengapa simbol ini sangat penting dan mengapa juga Adolf Hitler memutuskan untuk menggunakan simbol swastika?

ZAMAN SWASTIKA SEBAGAI SIMBOL POSITIFPerkataan ‘swastika’ berasal dari bahasa Sanskrit (svastika) yang bermaksud ‘kesejahteraan’, ‘kewujudan yang baik’ dan ‘tuah yang baik’. Walau bagaimanapun, simbol tersebut turut dikenali dengan nama yang berbeza di negara-negara lain – seperti ‘Wan’ di Cina, ‘Manji’ di Jepun, ‘Fylfot’ di England, ‘Hakenkreuz’ di Jerman dan ‘Testraskelion’ atau ‘Tetragammadion’ di Yunani.

Pada tahun 1979, seorang pengkaji Sanskrit, P. R. Sarkar mengatakan bahawa makna yang lebih mendalam bagi perkataan itu (swastika) adalah ‘kemenangan abadi’. Beliau juga mengatakan bahawa seperti mana-mana simbol, ia boleh mempunyai makna yang positif dan makna yang negatif bergantung kepada cara ia dilukis. Oleh kerana itu, di dalam agama Hindu, swastika kanan yang digambarkan di bawah ini merupakan simbol bagi Dewa Vishnu dan Matahari, manakala swastika kiri adalah simbol bagi Kali dan Sihir.

Makna lain bagi simbol ini adalah perkara biasa dalam tradisi kuno, seperti contoh, simbol pentagram (bintang berbucu lima), yang dilihat sebagai negatif apabila menunjuk ke bawah dan positif jika menunjuk ke atas.SIMBOLISTIK SELAMA 12 000 TAHUNSwastika paling awal pernah ditemui manusia dijumpai di Mezine, Ukraine. Simbol tersebut diukir pada patung gading yang dapat dijejak sejak 12 000 tahun yang lalu. Salah satu kebudayaan yang paling awal menggunakan simbol swastika adalah budaya Neolitik di Eropah Selatan, tepatnya di kawasan Serbia, Croatia, Bosnia dan Herzegovina moden, yang dikenali sebagai budaya Vinca – sebuah budaya yang bermula sekitar 8000 tahun yang lalu.

Dalam agama Buddha, swastika adalah lambang kekayaan, kemakmuran, kelimpahan dan kekekalan. Ia berkait secara langsung dengan Buddha dan boleh dijumpai diukir pada patung-patung di tapak kakinya dan di hatinya. Dikatakan bahawa ia mengandungi fikiran Buddha.

Padang dinding-dinding kubur Kristian di Rom, simbol Swastika muncul di sebelah perkataan “ZOTIKO ZOTIKO” yang bermaksud “Kehidupan kehidupan”. Ia juga boleh dijumpai di bukaan tingkap gereja misteri Lalibela Rock di Ethiopia, dan di pelbagai gereja lain di seluruh dunia.

Dalam mitos Nordik, Odin digambarkan melalui ruang seperti sebuah cakera yang berputar atau swastika yang melihat ke bawah ke semua dunia. Di Amerika Utara, swastika digunakan oleh Navajos. Dalam masyarakat Yunani purba, Pythagoras menggunakan swastika dengan nama ‘Tetraktys’ dan ia adalah simbol yang menghubungkan antara langit dan bumi, dengan bahagian kanan yang menunjuk ke langit dan bahagian kirinya menunjuk ke bumi.Simbol swastika juga digunakan oleh masyarakat Phoenicia sebagai simbol Matahari dan ia merupakan simbol suci yang digunakan oleh para paderi wanita.

Bagaimana dan mengapa boleh begitu banyak negara dan budaya selama zaman-berzaman menggunakan simbol yang sama dan secara kebetulan memiliki permaknaan yang sama?Ironik dan malangnya, simbol kehidupan dan keabadian yang dianggap suci selama ribuan tahun telah menjadi sebuah simbol kebencian.

SUMBER:John Black. (1 April 2019). The Powerful Symbol of the Swastika and its 12 000 Year History. Ancient Origins. https://www.ancient-origins.net/myths-legends/symbol-swastika-and-its-12000-year-old-history-001312

Artikel disumbangkan oleh  A.D. Alexander untuk The Patriots.


Falsafah Kaizen – Penggerak Kebangkitan Ekonomi Jepun

Kaizen
merupakan antara perkataan paling kerap disebut digunakan di Jepun. Sebutlah di
mana sama ada di kaca televisyen, dada akhbar atau cakap-cakap di jalanan, ia
tidak pernah lekang di bibir sesiapa saja. Dalam bidang perniagaan, ia sudah
menjadi sebahagian daripada mentaliti majikan dan pekerja Jepun tetapi agak
sukar diterima mana-mana pengurusan terutama di Barat. Tetapi ia menjadi antara
resepi kejayaan syarikat-syarikat Jepun dan menarik perhatian ramai termasuk
menjadi salah satu teras Dasar Pandang Ke Timur pada tahun 80-an.

Definisi kaizen

Apa
itu kaizen? Kaizen merupakan sebuah perkataan Jepun yang bermaksud
penambahbaikan yang berterusan. Kaizen dibentuk oleh dua perkataan iaitu kai
(berterusan) dan zen (penambahbaikan). Ada juga yang menterjemahkan kai sebagai
perubahan dengan zen membawa maksud baik atau lebih baik. Dan ironinya, idea
ini datang dari seorang ahli statistik Amerika Syarikat bernama Dr W. Edwards
Deming selepas kerap melawat Jepun pasca-Perang Dunia Kedua. Hasil kerja beliau
dianggap penggerak utama kebangkitan Jepun sebagai kuasa ekonomi dunia
sehinggakan salah satu anugerah berprestij negara Matahari Terbit itu dinamakan
semula sempena namanya. Amerika Syarikat tidak berminat dengan idea beliau dan
hanya mahu mengikut selepas eksport Jepun memberi kesan kepada ekonomi mereka
pada tahun 70-an.

Perubahan berterusan kaizen

Jika anda fikir kaizen ini hanya terpakai kepada pengurusan atasan, anda salah. Kaizen membabitkan semua pihak untuk menyumbang idea penambahbaikan tanpa mengira siapa diri anda dalam syarikat berkenaan dari CEO sehinggalah pencuci pejabat. Proses penambahbaikan ini bukanlah bersifat sekali-sekala tetapi dilaksanakan sepanjang masa.

Bagi syarikat-syarikat seperti Canon dan Toyota, mereka menerima, berkongsi dan melaksanakan 60 hingga 70 cadangan penambahbaikan kepada syarikat dalam setahun. Kaizen tidak terhad kepada idea-idea besar semata-mata sahaja tetapi meliputi semua idea yang mampu menambahbaik kemampuan syarikat bersaing di pasaran sama ada dari segi produktiviti, keselamatan dan keberkesanan serta mengurangkan pembaziran.

Kaizen meliputi pelbagai aspek yang menjadikan sesebuah firma Jepun itu berjaya seperti sistem 5S, automasi, kawalan kualiti dan penghantaran tepat pasa masa. Falsafah kaizen ini melibatkan penentuan standard dan dari situ, menggerakkan penambahbaikan standard yang ditetapkan. Bagi menyokong standard yang tinggi ini, kaizen melibatkan penyediaan latihan, bahan mentah dan pemantauan kepada para pekerja untuk mencapai standard berkenaan dan berusaha mengekalkan kemahiran mereka untuk mencapai standard berkenaan dengan kerap.

Hasil dari perlaksanaan falsafah ini, ia mengurangkan masa pemasangan sebanyak 70-90%, penambahbaikan produktiviti 20-60%, pengurangan masa pemprosesan 40-80%, pengurangan inventori 30-70% dan pengurangan jarak perjalanan 40-90%. Kaizen berbeza dengan falsafah perniagaan lain kerana pertama, ia membabitkan orang yang berkuasa dalam syarikat untuk melaksanakan perubahan dan kedua, ia diterjemahkan dalam bentuk tindakan segera. Tanpa kebenaran pihak yang berkuasa dalam syarikat, sebarang usaha perubahan yang dibawa tidak akan berhasil.

Mungkin ada yang anggap kaizen boleh dilakukan secara berseorangan. Salah, kaizen seharusnya dilakukan secara berkumpulan dan keahliannya terdiri daripada pakar-pakar yang mahir dalam bidang mereka serta disokong oleh pihak pengurusan yang mahukan perubahan. Pasukan ini dibentuk sebelum permulaan sesebuah projek dan diberi latihan asas berkenaan prinsip pembuatan yang sedikit dan latihan oleh pakar-pakar berpengalaman berkenaan cara kerja kaizen.

Selepas itu, mereka menghabiskan masa antara tiga hingga lima hari untuk melihat apa bentuk perubahan yang boleh dibawa dan membuat perubahan pada proses yang dimahukan. Kadang-kadang, mereka perlu menghabiskan masa antara 12 hingga 16 jam sehari untuk membangunkan, menguji dan melaksanakan idea yang direncana. Pakar-pakar kaizen turut terlibat dengan memberi nasihat dan panduan kepada pasukan dan pengurusan bagi memastikan perubahan yang dibawa berjaya.

Prinsip kaizen

Tidak seperti yang disangka, kaizen menggunakan sumber yang ada untuk membuat perubahan. Walaupun ada sesetengah syarikat mempunyai kemampuan kewangan yang baik, pasukan kaizen ini diberi belanjawan tertentu untuk mencapai matlamat yang ditetapkan. Ini mendorong mereka berfikir di luar kotak dan dapat fokus kepada pengurangan pembaziran.

Contohnya masa pengubahan mesin untuk diubah sebanyak 90% dari sejam kepada enam minit. Matlamat ini boleh dicapai menerusi pengambilan mesin baru, penggunaan program komputer yang lebih efisien atau peralatan canggih. Antara syarikat yang menikmati perubahan falsafah kaizen ini ialah pembuat enjin pesawat Pratt & Whitney dan pembuat produk kesihatan Johnson & Johnson.

Kelebihan kaizen

Bertahun-tahun selepas tamat WW2, eksekutif-eksekutif syarikat automobil dari Amerika Syarikat mengadakan lawatan ke kilang Toyota untuk melihat bagaimana kilang pemasangan kereta itu boleh beroperasi dengan efisien dan mampu menghasilkan kereta dengan cepat. Di sinilah, mereka melihat sendiri kejayaan falsafah kaizen yang diperkenalkan Deming. Tidak seperti kebanyakan syarikat yang menghukum pekerja-pekerja mereka jika berlaku kesilapan, Toyota melakukan perkara sebaliknya.

Pengurusan Toyota menggalakkan pekerja menghentikan proses pembuatan pada bila-bila masa untuk membaiki sebarang permasalahan atau melakukan perubahan untuk menambahbaik keefisienan dan mengurangkan pembaziran. Hasilnya, kilang-kilang syarikat automobil dari Jepun ini kurang mengalami masalah dan meraih manfaat hasil dari perubahan yang dibawa. Selain itu, pekerja-pekerja yang bekerja di syarikat yang mengamalkan falsafah ini dilihat lebih gembira, berpuas hati dengan taraf pekerjaan dan membantu syarikat mengurangkan kadar perlepasan pekerja.

Dari
sini, ia menceritakan kelebihan kaizen kepada syarikat:

1.
Menambah moral pekerja dan kepuasan hati terhadap pekerjaan kerana kerja yang
dilakukan mudah dan seronok dilakukan.

2.
Menambahbaik penggunaan ruang, kualiti produk yang dihasilkan, penggunaan modal
pelaburan, komunikasi antara pengurusan dengan pekerja, meningkatkan kapasiti
pembuatan produk dan pengekalan pekerja dalam syarikat.

3.
Memberi keputusan dengan segera kerana kaizen memberi fokus kepada solusi
kreatif yang menyelesaikan pelbagai masalah kecil yang banyak. Ya, perubahan
besar dan projek modal besar masih penting untuk membantu syarikat maju ke
hadapan tetapi dengan kaizen, proses penambahbaikan dilakukan secara berterusan
yang akhirnya membawa kepada penambahbaikan proses pembuatan, pengurangan
kerenah birokrasi dan pengurangan pembaziran dari segi sumber.

Melihat
kepada kejayaan falsafah ini, tidak hairanlah semakin banyak negara membangun
mahu belajar dengan lebih mendalam berkenaan falsafah kaizen. Antara negara
terbaru yang menyertai bilangan negara yang jatuh cinta dengan kaizen ialah
Ethiopia. Bila ditanya mengapa mahu belajar dengan Jepun berkenaan kaizen,
Perdana Menteri Ethiopia ketika itu Meles Zenawi berpandangan ia diharap dapat
meningkatkan produktiviti firma-firma negara berkenaan sama ada syarikat awam
atau pihak swasta. Beliau menambah, “Ia berdasarkan kreativiti semua pekerja,
ia membabitkan semua pekerja dari segi penambahbaikan kualiti dan produktiviti
sesebuah syarikat.”

Perubahan
yang cuba diperkenalkan seperti penyusunan semula kilang untuk menjimatkan
ruang kilang dilihat tiada masalah. Tetapi bagi pakar-pakar kaizen, cabaran
sebenar ialah mengubah mentaliti majikan dan pekerja iaitu mendengar cadangan
anak-anak buah mereka dan pekerja-pekerja mempunyai keyakinan untuk menyatakan
cadangan perubahan. Walaupun ia dianggap mencabar tetapi itu tidak menghalang
angin perubahan yang  mengubah budaya
bekerja orang Ethiopia.

Penyebaran
falsafah kaizen bukan saja terpakai di kilang-kilang dan syarikat-syarikat
tetapi juga disebarkan melalui Agensi Kerjasama Antarabangsa Jepun (JICA). JICA
membelanjakan $100 juta atau lebih di mana kebanyakannya disalurkan untuk
aktiviti industri luar bandar seperti kraftangan. Maka tidak hairanlah, amalan
kaizen boleh ditemui di komuniti-komuniti seperti Faniekir, 200 kilometer di
barat daya Addis Ababa.

Tetapi
itu tidak bermakna kaizen tiada kelemahan. Modul pembuatan sebegini tiada
jawapan kepada kejutan rangkaian bekalan produk yang berpotensi menjejaskan
pemasaran sesebuah produk atau tidak dapat menyiapkan produk yang dimahukan
pelanggan pada tempoh yang ditetapkan. Walaupun risiko sebegini amat difahami,
itu tidak menghalang banyak syarikat dari terus mengamalkan falsafah ini kerana
menjana lebih banyak keuntungan dan meningkatkan moral pekerja.

SUMBER

1. Amran Khan, Imran. (2011). VSRD International Journal of Business & Management Research. KAIZEN : The Japanese Strategy for Continuous Improvement (muka surat 177-184).

2. B. Kelleher, James. (2010).  Toyota stumbles but its “kaizen” cult endures.  Reuters. https://www.reuters.com/article/us-toyota-us-manufacturers-analysis/toyota-stumbles-but-its-kaizen-cult-endures-idUSTRE6161RV20100208

3. Wilding, Melody. (2018).  The Japanese philosophy of Kaizen can reinvent your daily routine.  Quartz at Work. https://qz.com/work/1183536/the-japanese-philosophy-of-kaizen-can-reinvent-your-daily-routine/

4. Melly, Paul. (2014).  Japan brings kaizen philosophy to Ethiopia.  BBC. https://www.bbc.com/news/business-26542963


Kesesatan Ajaran Ahmadiyah Qadiani

Malaysia pernah digemparkan dengan satu pengisytiharan bahawa ajaran Ahmadiyah Qadiani atau juga dikenali dengan Jemaat Ahmadiyah Muslim Malaysia (JAMM) yang dipelopori oleh Hazrat Mirza Ghulam Ahmad difatwakan sebagai ajaran sesat, yang terkeluar daripada Islam pada sekitar tahun 80-an dan 90-an.

Fatwa Negeri Selangor pula telah memfatwakan bahawa ajaran Ahmadiyah Qadiani yang berpusat di Baitussalam Ahmadiyah Muslim Malaysia, Kampung Nakhoda, Batu Caves adalah sesat dan terkeluar daripada Islam pada tahun 1998 manakala Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia telah mengeluarkan fatwa pada tahun 1984. Begitu pula, Majlis Ugama Islam Singapura (MUIS) lebih awal memfatwakan ajaran Ahmadiyah Qadiani sebagai terkeluar daripada Islam pada 23 Jun 1969.

Jadi, apakah pegangan aqidah atau i’itiqad dan amalan mereka yang menyebabkan mereka difatwakan sebagai terkeluar daripada Islam oleh mufti dan para ulama’ di seluruh dunia?

Alhamdulillah, saya berkesempatan mengikuti sesi temu ramah di markas utama mereka di Baitussalam bersama dengan salah seorang pengikut ajaran Ahamdiyah Qadiani untuk mendengar dan mendapatkan penjelasan mereka berkenaan sesetengah pegangan aqidah mereka yang berbeza dengan majoriti umat Islam.

Sejarahnya, ajaran Ahmadiyah Qadiani ini telah diasaskan oleh Mirza Ghulam Ahmad pada tahun 1889 di Qadian, Gurdaspur, Punjabi, India. Beliau telah dilahirkan pada tahun 1853 dan meninggal dunia pada tahun 1908 di Lahore, India sebelum dipindahkan ke Qadian untuk dikuburkan. Bermula sejak itulah ajaran ini disinonimkan dengan ajaran Ahmadiyah Qadiani.

Ajaran ini telah tersebar ke seluruh dunia termasuklah di negara kita pada sekitar tahun 1930-an yang dipercayai dibawa masuk oleh Maulana Husin Iyaz ke Singapura. Kini, pengikut Qadiani dipercayai terdiri daripada 200 juta orang di seluruh dunia.

Antara kitab rujukan utama ajaran Ahmadiyah Qadiani ialah Barahin Ahmadiyah yang mempunyai 5 jilid dan mereka mempunyai kitab-kitab tersendiri. Kini, ajaran Ahmadiyah Qadiani telah mempunyai khalifah yang kelima di mana khalifah ini merupakan ketua seluruh dunia. Pemilihan khalifah mereka akan dilaksanakan dan ditentukan oleh Majlis Syura mereka.

Sekiranya dilihat dari segi lahiriahnya, amalan dan pengakuan mereka adalah sama seperti ajaran Islam. Mereka bersyahadah iaitu mengakui Allah sebagai Tuhan dan Nabi Muhammad sebagai Rasul, solat lima waktu, berpuasa di bulan Ramadhan, mengeluarkan zakat dan sebagainya lagi.

Kepercayaan rukun iman dan rukun islam mereka juga adalah sama dengan kita. Jadi, apakah perbezaan pegangan dan amalan mereka yang telah menyebabkan para ulama’ berijtihad dan mengeluarkan fatwa bahawa ajaran mereka ini sesat dan terkeluar daripada Islam?

Ada dua perkara utama yang jelas dipegang dan dipercayai oleh pengikut-pengikut ajaran Ahmadiyah Qadiani bertentangan dengan aqidah Ahlussunnah Wal Jamaah (ASWJ). Perkara pertama adalah kepercayaan dan dakwaan mereka bahawa Nabi Isa AS telah wafat dan tidak diangkat ke langit.

Mereka mendatangkan dalil daripada Al-Quran daripada Surah Al-Maidah ayat 117 di mana mereka secara literal telah menterjemahkan dan menafsirkan bahawa perkataan “تَوَفَّيْتَنِي” adalah bermaksud wafat. Ini bertentangan dengan tafsir yang telah dijelaskan di dalam Tafsir Ibnu Katsir dan Tafsir Al-Munir yang mengatakan bahawa yang dimaksudkan dengan ‘wafat’ di dalam ayat itu ialah diangkat ke langit.

Ada beberapa ayat lain lagi yang telah ditafsirkan secara literal tanpa merujuk kitab-kitab tafsir yang muktabar malah mereka hanya merujuk kepada kitab yang dikarang oleh Mirza Ghulam Ahmad untuk membenarkan dakwaan mereka ini. Pemahaman mereka yang cetek di dalam bidang tafsir telah menjerumuskan diri mereka ke arah penafsiran yang salah, bahkan menjadi pegangan aqidah mereka.

Dari sudut rasional dan logika pula, mereka mendakwa bahawa mempercayai Nabi Isa AS diangkat di langit adalah sama dengan kepercayaan orang Kristian. Kemudian, mereka mengatakan akan berlaku percanggahan sekiranya Nabi Isa AS masih lagi hidup, apabila Baginda turun ke bumi pada akhir zaman nanti, Nabi Isa akan ikut syariat yang mana satu?

Nabi Isa juga seorang Nabi dan Rasul yang mempunyai syariat tersendiri di zamannya, jadi tidak mungkin Baginda akan mengikut syariat yang dibawa oleh Nabi Muhammad SAW. Mereka juga mendakwa bahawa mempercayai Nabi Isa AS masih hidup dan diangkat di langit, ianya bercanggah dengan firman Allah di dalam surah Al-Ahzab ayat 40 di mana ayat tersebut mengatakan bahawa Rasulullah SAW adalah ‘khataman nabiyy’, penutup segala nabi. Selain itu, mereka mendakwa bahawa keistimewaan dan kemuliaan Rasulullah SAW akan tergugat apabila Nabi Isa AS masih hidup pada waktu ini dan diangkat ke langit.

Jadi, dakwaan mereka ini silap kerana dengan kepercayaan bahawa Nabi Isa AS masih lagi hidup dan diangkat di langit, kepercayaan ini tidak sama dengan apa yang orang Kristian percaya. Orang Kristian mempercayai bahawa Nabi Isa AS bersatu dengan Tuhan dan mereka ada konsep Trinity. Ini sangat bercanggah dengan kefahaman ASWJ.

Begitu pula, Nabi Isa AS apabila turun ke bumi pada akhir zaman kelak, Baginda akan mengikut syariat yang dibawa oleh Nabi Muhammad SAW. Ini disebabkan Rasulullah SAW merupakan ‘khatamannabiy’ iaitu penutup segala nabi dan rasul serta telah lengkaplah syariat yang Allah turunkan buat umat manusia. Turunnya Nabi Isa AS nanti, Baginda tidak lagi berperanan sebagai seorang nabi dan rasul, tetapi Baginda akan beperanan sebagai seorang khalifah yang bernanung di bawah syariat Nabi Muhammad SAW.

Jadi hal ini tidak bercanggah dengan ayat 40 surah Al-Ahzab. Begitu juga, kemuliaan Rasulullah SAW tidak sedikit pula akan terjejas sekiranya Nabi Isa AS dimuliakan sedemikian sehingga diangkat ke langit kerana Rasulullah telah pun dimuliakan pada peristiwa Israk Mikraj sehingga ke Sidratul Muntaha, tempat di mana Allah tidak pernah mengangkat mana-mana para anbiya’ melainkan hanya Rasulullah SAW. Malah, kemuliaan Nabi Muhammad SAW tidak pernah terjejas semenjak penciptaan makhluk.

Perkara kedua pula ialah dakwaan dan kepercayaan mereka bahawa pengasas ajaran Ahmadiyah Qadiani, Mirza Ghulam Ahmad (MGA) merupakan seorang nabi dan rasul. Namun, mereka mengatakan bahawa ada penjelasan di sebalik dakwaan bahawa MGA adalah seorang nabi dan rasul. Malah dakwaan ini telah ditulis sendiri oleh MGA di dalam tulisan beliau.

MGA mengakui bahawa beliau telah menerima wahyu daripada Allah sepertimana yang beliau katakan di dalam tulisannya, Membetulkan Satu Kesalahfahaman, “Jadi, apabila sehingga kini mataku sendiri menjadi saksi bahawa hampir seratus lima puluh khabar-khabar ghaib yang aku terima dari Allah Ta’ala telah sempurna dengan begitu jelas, bagaimana aku dapat menafikan kenabian dan kerasulan terhadap diriku?”.

Inilah kekeliruan dan kecelaruan yang dikatakan oleh MGA. Perkataan beliau bercanggah dengan firman Allah di dalam Surah Al-Ahzab ayat 40 yang mengatakan bahawa Rasulullah SAW itu adalah penutup segala nabi. Ini bermakna tidak akan ada nabi dan rasul lagi setelah kewafatan Nabi Muhammad SAW.

MGA menulis “Semua jendela-jendela kenabian telah ditutup kecuali satu jendela iaitu sirat siddiqi yakni ‘fana firrasul’ (meleburkan diri dalam kecintaan terhadal rasul)”. Tulisan beliau ini untuk mendakwa bahawa beliau telah mendapatkan kenabian dan kerasulan melalui ‘fana firrasul’ dan bukan dengan kehendak beliau sendiri.

MGA berkata lagi “Aku bukan nabi dan tidak membawa syariat”, yang bermaksud bahawa beliau adalah seorang nabi dan rasul yang bukan membawa syariat baru tetapi mengikut apa yang disyariatkan oleh Nabi Muhammad SAW. Terdapat banyak lagi pengakuan beliau yang menjurus ke arah kecelaruan dan percanggahan dengan Al-Quran dan As-Sunnah di dalam tulisan beliau.

Di
akhir perenggan tulisan beliau, MGA mengatakan “Aku telah dijadikan seorang
nabi dan rasul secara bayangan dan berasakan hal itu Allah telah berkali-kali
menyebut namaku sebagai Nabiullah dan Rasulullah tetapi secara bayangan. Jiwaku
sendiri tiada di antaranya, sebaliknya hanya Muhammad Mustafa sallallahu alaihi
wasallam yang memiliki semuanya. Dengan itu namaku adalah Muhammad dan Ahmad. Jadi,
kenabian dan kerasulan tidak akan dimiliki oleh sesiapa yang lain, segala apa
yang menjadi kepunyaan Muhammad, hanya Muhammad sahajalah yang memilikinya,
alaihis salatu wassalam.” Tulisan ini beliau telah menulis sendiri pada 5
November 1901 untuk menerangkan kepada masyarakat mengenai kepercayaan mereka.

Jelas
di sini, bahawa dakwaan MGA yang bercanggah dengan aqidah ASWJ, bahkan sanad
keilmuan beliau terputus dan tidak bersambung sehingga ke Rasulullah SAW.
Dakwaan-dakwaan MGA beliau banyak menggunakan hujah kerohanian dan pengalaman
beliau yang merupakan sumber yang dhaif atau lemah serta boleh dipertikaikan
kesahihannya. Ini bercanggah dengan tradisi keilmuan Islam yang banyak
bersumberkan daripada kitab-kitab ulama’ di dalam penghuraian Al-Quran dan
As-Sunnah secara bersanad.

Dari segi fiqh, mereka mengatakan bahawa mereka beramal mengikut apa yang diajarkan di dalam Al-Quran dan As-Sunnah serta berhujah bahawa setiap bid’ah itu adalah sesat. Mereka tidak mengikuti mana-mana mazhab yang khusus daripada 4 mazhab muktabar tetapi mereka banyak cenderung ke arah mazhab Hanafi.

Kalau kita lihat, konsep ini tidak jauh beza dengan golongan Salafi Wahhabiyah kecuali golongan ini cenderung kepada mazhab Hanbali dari segi fiqh. Maka, sebab itulah di dalam kitab I’itiqad Ahlussunnah Wal Jamaah yang dikarang oleh KH Sirajuddin Abbas telah menggolongkan bahawa ajaran Ahmadiyah Qadiani sebagai ajaran yang sesat dan menyimpang.

Begitulah
serba sedikit bagaimana pegangan aqidah atau i’itiqad mereka yang bercanggah
dengan aqidah ASWJ yang menjadi majoriti anutan umat Islam hari ini. Tidaklah
dapat dihuraikan dengan lebih panjang pada ruang ini kerana terlalu banyak
hujah-hujah yang telah pun diperjelaskan oleh para ulama’ seluruh dunia akan penyelewengan
ajaran Ahmadiyah Qadiani. Semoga dengan sedikit penulisan ini dapat memberikan
sedikit gambaran secara menyeluruh mengenai ajaran Ahmadiyah Qadiani yang telah
difatwakan sesat dan terkeluar daripada Islam. Kita sebagai umat Islam perlu
memantapkan aqidah kita, fahamkan aqidah ASWJ yang telah disusun oleh Imam Abu
Hasan Al-Asyari dan Imam Abu Mansur Al-Mathuridi supaya kita tidak mudah
terpengaruh dengan ajaran-ajaran yang menyimpang daripada Islam. Sekiranya
terdapat sebarang kekurangan daripada penulisan ini, dipersilakan untuk menegur
supaya dapat diperbetulkan.

Wallahu’alam.

RUJUKAN:


Amerika Syarikat Mahu Keluar Daripada Afghanistan

Semua orang tahu apa yang berlaku pada tahun 2001. Sepasang menara berkembar jatuh di New York; dalam masa sebulan, bumi Afghanistan menjadi medan peper.angan yang besar.

George W. Bush sedang mengunjungi sebuah sekolah rendah di Florida pada hari kejadian. Sambil melayan budak-budak, seorang pegawai White House datang membisik pasal World Trade Center (Choi, 2020).

Benar atau dirancang, itu tidak penting. Amerika Syarikat tetap mendaratkan anggota dalam jumlah yang besar, dan kepimpinan Jeneral Tommy Franks dalam sekejap berjaya membungkus kerajaan Tal.iban pimpinan Mullah Mohammed Omar dan Mullah Mohamed Rabbani.

Kalau bab bungkusan, memang sudah lama selesai. Cuma Amerika Syarikat perlu ikat tepi saja. Itulah yang tidak kesampaian hingga hari ini. 20 tahun lamanya, Barat cuba pusing dan pintal – makin lama, jari sendiri yang terikat.

Sebab itulah Amerika Syarikat tidak dapat berundur begitu saja. Per.ang ini diwarisi pentadbiran Barack Obama, Donald Trump dan Joe Biden. Tanpa sebarang usaha, entahnya Presiden Amerika Syarikat seterusnya pun terlibat sekali.

Sehingga 2016, hampir 40,000 orang awam terbµnµh dalam konf.lik yang tidak kesudahan ini (Crawford, 2016). Jumlah ini memang banyak… tetapi tidak sebanyak angka kemat.ian semasa Kesatuan Soviet melancarkan operasi. Pada zaman ini, anggaran kemat.ian dalam kalangan orang awam adalah 562,000 hingga 2,000,000. Jauh lebih ramai.

Senj.ata Makan Tuan

Segala masalah di Afghanistan bermula selepas Kesatuan Soviet mengisytiharkan per.ang. Pada masa itu, Pakistan takut jika Soviet kemudian akan mencero.bohi wilayahnya pula. Jadi mereka mendapatkan bantuan Arab Saudi (yang kemudian melibatkan pentadbiran Jimmy Carter pula).

Lalu Amerika Syarikat dan Arab Saudi menggunakan Pakistan sebagai orang tengah untuk melatih warga-warga Afghanistan. Senang kata, Amerika Syarikat menciptakan pihak Tal.iban. Salah seorang yang dilatih Pakistan ialah Mullah Mohammed Omar sendiri.

Apabila mµsµh berjaya diusir, pihak Tal.iban mula mengg.igit tuan sendiri. Kumpulan ini menimba populariti tinggi kerana gigih menentang kor.upsi misalnya.

Gerakan biasa bertukar menjadi kerajaan, yang kemudian mencari pasal dengan Amerika Syarikat. Selepas World Trade Center jatuh, Tommy Franks membentangkan pelan peper.angan yang akan bermula dalam masa enam bulan.

Tetapi George W. Bush dan Donald Rumsfeld sangat takut jika Amerika Syarikat akan dimalukan seperti Kesatuan Soviet dulu.

Lalu Rumsfeld mendesak supaya Franks mula mendaratkan anggota serta-merta. Dan mereka tahu taktik Tal.iban: ser.ang secara gerila.

Contohnya, pada tahun 2003, pihak al-Qae.da dan Tal.iban mengedarkan risalah untuk melancarkan ji.had per.ang terhadap “penja.jah” iaitu Amerika Syarikat (The Associated Press, 2003).

Buat seketika waktu, kedua-dua pihak bagaikan berper.ang risalah pula. Tal.iban cetakkan satu risalah, yang Amerika Syarikat balas dengan risalah. Entah siapalah yang dibayar menjadi pencetak. Kalau orang yang sama, mesti untung gila.

Antara 2003 hingga 2005, Amerika Syarikat menjalankan beberapa operasi seperti Mongoose, Valiant Stri.ke dan Ashbury Park.

Kerana Mullah Omar enggan melepaskan Afghanistan. Beliau meminta supaya semua bangkit menentang boneka-boneka Amerika unuk mengembalikan kedaulatan negara (Gall, 2004). Tiada operasi berjaya membµnµh Mullah Omar.

Beliau meningg.al dunia pada 23 April 2013 kerana penya.kit tuberculosis… itupun selepas melihat kumpulannya berp.ecah kerana kebangkitan Abu Bakar al-Baghdadi.

Peralihan Kuasa di White House

Apabila Barack Obama membentuk kerajaan, pihak Amerika Syarikat menambahkan jumlah anggota di Afghanistan (Straziulo, 2009).

Berdasarkan penilaian Jeneral Stanley A. McChrystal, strategi anti-pengg.anas mereka memerlukan 500,000 anggota dan lima tahun untuk berjaya (Andrews, 2009).

Permintaan ini memang gila. Pertama sekali, terlalu ramai. Kedua pula, terlalu lama. Rakyat Amerika Syarikat sangat muak dengan dua “keterlaluan” ini, tambah pula ramai nampak Afghanistan semakin menjadi “Vietnam 2.0.”.

Jadi pentadbiran Obama menggunakan teknologi dron… dengan anggota-anggota darat sebagai “tukang mop”. Dron mungkin mengurangkan jumlah kema.tian dalam kalangan anggota Amerika Syarikat. Kos masih berjalan. Selama mana rakyat boleh bersabar?

Mereka perlu mencapai matlamat utama. Usaha punya usaha, seluruh Amerika Syarikat menepuk tangan dan bersorak meriah pada 2 Mei 2011. Kerana Os.ama bin Lad.en telah berjaya dibµnµh.

Per.ang Afghanistan ini boleh dielakkan, jika Mullah Mohammed Omar pada awalnya menyerahkan Osa.ma.

Semasa ditemu bual, Omar berkata, “takkan saya nak jadi seorang pemimpin yang mengkh.ianati tetamunya (Os.ama). Saya rela hilang ny.awa dan kerajaan saya.”

Dalam masa dua bulan, Obama membentangkan pelan pengunduran pertama Amerika Syarikat daripada Afghanistan.

Sehingga Mei 2012, 33,000 anggota dibawa pulang. Bagi Obama, pihak Amerika Syarikat telah berjaya melµmpµhkan barisan pen.gga.nas yang tidak lagi bermahara.jalela seperti dulu (Wilson & Nakamur, 2013).

Jika bangkit semula sekalipun, Amerika Syarikat tidak keluar begitu saja. Afghanistan sudah lengkap dengan 350,000 anggota ten.tera dan polis dalam kalangan warga tempatan.

Kenyataan Barack Obama terbukti benar. Afghanistan jauh berbeza kalau banding dengan keadaan dulu. Tal.iban memang membuat ser.angan sana sini antara 2014 hingga 2020. Tetapi berkali-kali mereka diheret ke meja rundingan, terpaksa bersetuju dengan syarat seperti gen.catan senj.ata misalnya.

Jadi pentadbiran Joe Biden sekarang membuat pertimbangan: Amerika Syarikat tidak lagi perlu terlibat. Sehingga Januari 2021, Amerika Syarikat hanya menempatkan 2,500 anggota sahaja dalam Afghanistan sebagai persediaan.

Dengan Amerika Syarikat bakal angkat kaki, banyak benda menjadi tanda tanya… terutamanya bab hak wanita dan minoriti. Kalau dulu, para wanita tidak dibenarkan berbuat apa-apa selain menjadi suri rumah bagaikan penduduk kasta rendah.

Tanpa Amerika Syarikat, ramai khuatir jika Tal.iban akan muncul semula (Gibbons-Neff, 2021). Tengok saja di Iraq – keluar saja Amerika Syarikat, macam-macam yang jadi.

RUJUKAN:

Andrews, T. (2009, November 24). Classified McChrystal Report: 500,000 (ditapiskan) will be required over five years in Afghanistan. Huffington Post.

The Associated Press. (2003). Leaflet (ditapiskan) (ditapiskan) in Afghan Countryside.

Choi, D. (2020, September 11). Photos show the moment President George W. Bush first learned of the (ditapiskan) (ditapiskan). Business Insider.

Crawford, N. (2016). Update on the Human Costs of (ditapiskan) for Afghanistan and Pakistan, 2001 to mid-2016. Brown Edu.

Gall, C. (2004, November 13). Asia: Afghanistan: (ditapiskan) Leader Vows Return. The New York Times.

Gibbons-Neff, T. (2021, April 14). Afghans Wonder “What About Us?” as U.S. (ditapiskan) Prepare To Withdraw. The New York Times.

Straziulo, J. (2009, Februari 16). Newest US (ditapiskan) in Afghanistan seeing (ditapiskan) in (ditapiskan) region south of Kabul. Chicago Tribune.

Wilson, S., & Nakamur, D. (2013, Januari 11). Obama announces reduced U.S. role in Afghanistan starting this Spring. The Washington Post.


Halloween: Perayaan Pagan Celtic Yang Dimodenkan

1. Halloween adalah sebuah hari perayaan yang disambut oleh masyarakat Kristian pada masa kini yang ditetapkan pada 31 Oktober. Perayaan yang pada mulanya merupakan sebuah sambutan agama pagan, lama-kelamaan ia diserapkan ke dalam agama Kristian sebagai salah satu bentuk kebudayaan agama mereka.

2. Perlu diketahui sejarah perayaan ini bermula pada 2,000 tahun dahulu yang dimana bangsa Celtic, bangsa yang pernah mendiami tanah yang disempadankan negara moden sekarang iaitu Ireland, United Kingdom dan Perancis utara, menyambut sambutan tahun baru mereka pada 1 November.

(The Archaeology of Celtic Britain and Ireland: C.AD 400 – 1200 oleh Lloyd Robert Laing).

3. Pada hari itu (1 November), bangsa Celtic menandakan hari tersebut merupakan hari terakhir berakhirnya musim panas dan bakal bermulanya musim sejuk yang dipenuhi kegelapan, kesejukan dan musim yang dimana menyebabkan kematian manusia di wilayah berkenaan.

4. Bangsa Celtic percaya bahawasanya pada malam 31 Oktober, benteng penghalang diantara dunia kematian dan dunia kehidupan akan dibuka, dan para roh dari dunia kematian akan mengambil peluang ini untuk kembali ke bumi.

5. Bangsa Celtic yang percaya dengan kehadiran para roh yang bakal mencetuskan kekacauan diantara manusia bahkan merosakkan tanaman menemui sebuah inisiatif untuk mengelakkan perkara-perkara yang tidak diingini berlaku iaitu dengan melakukan sebuah upacara yang menghormati dewa-dewi mereka. Upacaya perayaan ini dikenali sebagai Eve of Samhain dan dijalankan oleh para Druid. Sam-hain membawa maksud ‘penghujung musim panas’.

Jadinya, pada petang tersebut (sebelum tibanya malam 31 Oktober), para pendeta Celtic atau lebih dikenali sebagai Druid akan melakukan sebuah ritual kepercayaan mereka dengan membakar unggun api yang dianggap suci ditengah sesebuah kelompok masyarakat. Pada waktu berjalannya ritual tersebut, masyarakat Celtic kuno selalunya mengenakan pakaian/kostum yang diperbuat daripada haiwan (tulang, kulit dan bulu haiwan).

Setelah masyarakat berkumpul di sekitar unggun api, maka mereka dikehendaki mempersembahkan korban mereka kepada dewa-dewi dengan membakar haiwan atau hasil tanaman mereka ke dalam unggun api tersebut. Dengan mempersembahkan korban mereka, maka mereka percaya yang para dewa-dewi akan melindungi bangsa Celtic selama berlangsungnya musim sejuk tanpa sebarang kecelakaan atau kematian.

Sebelum tibanya malam, maka unggun api tersebut dipadamkan pada petang itu juga. Maka pada malam 31 Oktober, unggun api tersebut dinyalakan semula yang menandakan musim sejuk mereka selamat tanpa ancaman bahaya.

(Magic of the Celtic Otherworld: Irish History, Lore and Rituals oleh Steve Blamires).

6. Sehinggalah tiba pada tahun 43 M, empayar Rom berhasil menakluk keseluruhan tanah yang majoritinya didiami oleh bangsa Celtic. Pertembungan diantara agama Kristian yang menjadi agama rasmi empayar Rom dan agama pagan anutan bangsa Celtic selama 400 tahun lamanya menyebabkan sebahagian kebudayaan Celtic diserapkan ke dalam kebudayaan Rom. Tidak terlepas juga dengan perayaan Samhain ini.

7. Empayar Rom mencampurkan perayaan Samhain ke dalam dua buah perayaan mereka iaitu perayaan Ferallia dan Pomona.

Perayaan Ferrallia adalah perayaan bangsa Rom yang menghormati roh orang yang telah meninggal dunia manakala perayaan Pomona merupakan sebuah sambutan yang menghormati Dewi Pomona, iaitu dewi yang menjaga buah-buahan dan pokok.

(Ovid’s Revisions: The Editor as Author oleh Francesca K. A. Martelli & Halloween and Commemorations of the Dead oleh Roseanne Montillo)

8. Setelah mendapat perizinan rasmi daripada kaisar empayar Rom Byzantine Phocas untuk mengubah kuil Pantheon (kuil menyembah dewa agama pagan Rom) ke gereja maka pada tanggal 13 Mei 609 M, Pope Boniface IV menetapkan perayaan pada hari tersebut adalah ‘All Martyrs Day’.

9.Setelah beberapa lama menyambut perayaan All Martyrs Day, maka Pope Gregory III menetapkan pula tarikh perayaan tersebut diubah ke tanggal 1 November dan hari tersebut mula digelar sebagai ‘All Saints Day’.

10. Pada abad ke-9 M, seiring dengan perkembangan kekuasaan empayar Rom dan agama Kristian, maka majoriti masyarakat Celtic yang memegang agama pagan berubah perlahan-perlahan dan menganut agama Kristian.

11. Pada tahun 1000 M, pihak gereja menetapkan pula pada tanggal 2 November sebagai ‘All Souls’ Day’ iaitu hari yang menghormati para roh.

Hari perayaan ‘All Souls’ Day’ masyarakat Celtic yang beragama Kristian hampir menyamai perayaan pagan Samhain iaitu hari tersebut juga diraikan masyarakat dengan menyalakan unggun api yang besar dan masyarakat yang berpakaian sepertimana menyambut perayaan Samhain. Selain itu, Hari Para Saint (All Saints Day) dikenali sebagai All-hallows atau All-hallowmas yang diambil daripada perkataan ‘Alholowmesse’. Lama-kelamaan bangsa Celtic yang beragama Kristian memanggil perayaan All Saints Day sebagai All-Hallows Eve.

Dan dari hari All Hallows Eve sambutan bangsa Celtic ini, ianya mula diserapkan kepada bangsa lain dan pada hari kita semua mengenalinya sebagai Hari Halloween.

Kesimpulannya, Hari Halloween merupakan perayaan yang pada asalnya merupakan sebuah sambutan khusus yang diraikan oleh bangsa Celtic ketika mereka masih memegang agama pagan. Tetapi kerana ianya adalah sebuah perayaan yang turut dilakukan oleh umat Kristian, kita umat Islam haruslah menghormati sambutan sebegini, tetapi janganlah kita sesekali mengorbankan keimanan kita dengan turut menyambut perayaan tersebut. Cukuplah sekadar menghormati, bukannya ikut serta sekaki dengan memasang alasan ‘aku fleksibel’.

Kepala Jack o Lantern kau. Sebab apa? Sebab perayaan ini tidak ada kena mengena dengan bangsa Melayu dan agama Islam.

Saudara-saudara seIslamku, ingatlah ayat suci ini selalu dan sematkan di dalam hati kita untuk diamalkan tanpa segan-silu:

“Katakanlah; Hai orang-orang kafir. Aku tidak akan menyembah apa yang kamu sembah. Dan kamu juga tidak akan menyembah apa yang aku sembah. Dan aku tidak akan menyembah sebagaimana caramu menyembah. Kamu juga tidak menyembah sebagaimana caraku menyembah. Bagi kamu agamamu sendiri dan bagiku agamaku sendiri”.

(Al-Kafirun ayat 1-6).

RUJUKAN:

1. Ascension Cosmology oleh TJ Morris.

2. The Archaeology of Celtic Britain and Ireland: C.AD 400 – 1200 oleh Lloyd Robert Laing.

3. Magic of the Celtic Otherworld: Irish History, Lore and Rituals oleh Steve Blamires.

4. Ovid’s Revisions: The Editor as Author oleh Francesca K. A. Martelli.

5. Halloween and Commemorations of the Dead oleh Roseanne Montillo


Sejak Bila Manusia Berkhatan Dalam Sejarah?

Dunia sekarang ini mempunyai perbezaan pendapat mengenai berkhatan. Dalam kalangan penganut agama, amalan ini masih diutamakan.

Namun golongan yang tidak mengikuti agama pula mempunyai pendapat sebaliknya, bahawa ini melanggar hak seorang manusia.

Seramai 104 orang menubuhkan sebuah kumpulan untuk melancarkan saman berjumlah AS$50 juta terhadap ibu bapa masing-masing dan Pertubuhan Perubatan Amerika Syarikat (The Lapine, 2014). Jadi ini bukan isu kecil sebenarnya.

Namun dari segi sejarah, sejak bila amalan ini bermula? Apa yang memainkan peranan di sebalik amalan ini?

Jawapan mudah pada hari ini ialah agama. Tetapi dunia ini mempunyai banyak agama, bangsa dan budaya. Islam, Judaisme dan Kristian hanyalah tiga dalam satu senarai panjang.

Jadi asal-usul berkhatan sebenarnya masih dibincangkan, tetapi jangkaannya dibuat untuk/kerana:

Kalau mengikut agama, Judaisme selalu dipetik sebagai agama paling awal mengamalkan dan mengekalkan adat berkhatan.

Tetapi Bani Israil sebenarnya mewarisi amalan ini daripada Mesir Purba yang mengamalkannya selama ribuan tahun (Doyle, 2005). Mesir Purba ialah peradaban paling tua secara saintifik dibuktikan berkhatan.

Nun jauh di seberang Lautan Atlantik ialah tamadun Aztec dan Maya. Mereka pun mengamalkan berkhatan juga kepada kanak-kanak lelaki.

Amalan ini juga disaksikan dalam kalangan orang-orang asli di Australia, Afrika dan Asia. Menurut Herodotus, budaya Colchian (1,300 SM – 1,201 SM) yang menetap di wilayah Georgia berkhatan (English, 1959).

Jadi susah untuk mengenalpasti agama paling awal yang menggalakkan berkhatan. Tetapi amalan ini tersebar secara meluas, sama seperti pep3r4ngan. Menurut Peter Charles Remondino dalam tulisan History of Circumcision pada tahun 1891, berkhatan bermula sebagai cara untuk memalukan musuh.

Memandangkan pembuangan organ kem4lvan boleh membvnvh, negara tewas hanya dikhatankan untuk meninggalkan peringatan berkekalan.

Tetapi itu hanyalah suatu teori lama. Kalau menurut sejarawan Grafton Elliot Smith, berkhatan sudah diamalkan lebih daripada 15,000 tahun dulu lagi – begitu jauh daripada sejarah tulisan.

Satu perkara yang pasti – migrasi telah membawa amalan berkhatan keluar daripada zon awalnya. Kegemilangan Mesir Purba mungkin menyebarkannya ke tempat lain. Bukti sejarah mengesahkan amalan berkhatan dibuat antara 2,400 SM (4,400 tahun dahulu), berdasarkan ukiran di m4k4m Ankh-Mahor, Saqqara.

Mesir Purba amat menggalakkan kebersihan diri sebagai sebahagian daripada kesucian jasmani dan kerohanian untuk tujuan intelektual juga.

Mereka menjulang amalan ini sebagai simbol kemajuan (suatu maruah yang penting untuk diperjv4ngkan). Bayangkanlah dewa Ra yang dijulang pun mengkhatankan diri sendiri.

Kebangkitan agama-agama tauhid seperti Islam dan Judaisme menyambung legasi ini. Bermula dengan Nabi Ibrahim as, amalan berkhatan telah disebatikan sebagai cara hidup yang normal. Bahawasanya jika tidak dibuat, akan dipandang sangat janggal.

“Khitan” (Islam) dan “bris” (Judaisme) pun dikatakan mempunyai perbezaan dari segi pelaksanaan. Bris wajib dibuat pada hari kelapan yang disusuli majlis seudat mitzvah.

Sejarah Yahudi juga sangat rumit kerana pen1nd4san diterima akibat kekalahan dalam sejarah. Untuk elak dibvnvh, mereka mengamalkan proses ‘epipasme’ iaitu untuk mengembalikan kulit yang dibuang dengan cara “merenggangkan” kulit di bahagian kepala kem4lvan.

Oleh kerana berkhatan tidak meninggalkan bukti arkeologi seperti tulang, tentu sekali sains tidak mampu merungkaikan titik paling awal.

RUJUKAN:

Doyle, D. (2005, Oktober). Ritual male circumcision: a brief history. The Journal of Royal College of Physicians of Edinburgh. 35 (3): 279-285).

English, P.T. (1959). Cushites, Colchians and Khazars. Journal of Near Eastern Studies. 18 (1): 49-53.

The Lapine. (2014, Mei 25). Circumcised Men Sue Doctors, Parents.